Penduduk bantah CAC di kawasan perumahan
Oleh MOHD RASDAN AHMAD

12 Julai 2021, 4:59 pm
KLANG – Pembukaan Pusat Penilaian Covid-19 (CAC) di Dewan Sukan Taman Sri Andalas di sini mendapat bantahan daripada 1,500 penduduk setempat.
Bantahan itu susulan lokasi dewan yang tidak sesuai dan berhampiran dengan rumah yang menjadi laluan utama penduduk keluar masuk.
Tindakan tersebut juga menyebabkan surau yang terletak 50 meter dari CAC itu terpaksa ditutup serta-merta bagi mengelakkan kegusaran lokasi tersebut dikunjungi oleh para pesakit Covid-19 yang menjalankan penilaian kesihatan mereka.
Pengerusi Surau An-Naim Taman Seri Andalas, Saijan Sikon berkata, CAC tersebut yang baharu sahaja beroperasi pada hari ini telah menyebabkan kesesakan dengan orang ramai beratur sejauh 200 meter sejam awal daripada pembukaan CAC pukul 8 pagi.
Katanya, keadaan itu seterusnya mencetuskan kebimbangan dan menganggu keselesaan penduduk dalam urusan harian mereka.
“Hendak keluar pun takut begini dan sememangnya tidak sesuai CAC dibuka berhampiran kawasan penempatan yang berkemungkinan menimbulkan kluster baru di sini.

“Kita berharap pihak berkuasa menilai semula pembukaan CAC itu,” katanya ketika dihubungi Kosmo! hari ini.
Sementara itu, pembukaan CAC itu tular di laman sosial Facebook menerusi dua vdieo berdurasi masing-masing tujuh dan 27 saat menunjukkan orang ramai beratur di kawasan tersebut.
Sementara itu, Ahli Dewan Undangan Negeri (ADUN) Sungai Kandis, Mohd. Zawawi Ahmad Mughni dalam kenyataan di laman Facebooknya memaklumkan perbincangan telah diadakan antara wakil penduduk Seri Mersing Taman Andalas dengan pegawai Pejabat Kesihatan Daerah (PKD) menerusi memorandum bantahan penduduk berkenaan isu tersebut.
“Hasil perbincangan, pihak PKD mengakui kesilapan kerana tidak melibatkan perbincangan bersama ADUN kawasan dan penduduk sebelum mencadangkan pembukaan CAC tersebut.
“Pihak PKD juga bersetuju untuk menyemak semula dan cadangan memindahkan ke lokasi lain bagi CAC berkenaan tetapi memohon diberikan sedikit masa untuk mencari lokasi yang sesuai,” jelasnya.
Mengulas lanjut, Mohd. Zawawi berkata, PKP terbabit akan melakukan tindakan segera termasuk menguatkuasakan prosedur operasi standard (SOP) bagi pesakit yang hadir ke CAC dan penambahbaikan dari segi keadaan lalu lintas dengan kerjasama pihak polis dan Majlis Perbandaran Klang.
“Selain itu, pelan laluan sesuai juga akan dilakukan bagi membolehkan surau dibuka dan tidak menganggu penduduk sekitar,” katanya. -K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Budak 4 tahun cemas kaki tersangkut mangkuk tandas
Oleh ISWAN SHAFIQ ISA

12 Julai 2021, 5:11 pm
SEBERANG PERAI – Seorang kanak-kanak lelaki berusia empat berdepan detik mencemaskan apabila kaki kanannya tersangkut pada mangkuk tandas jenis cangkung di rumahnya di Kim Sir, Perai di sini tengah hari tadi.
Jurucakap Jabatan Bomba dan Penyelamat negeri ketika dihubungi berkata, pihaknya menerima panggilan mengenai kejadian itu pada pukul 12.55 tengah hari sebelum bergegas ke lokasi kejadian.
Katanya, operasi menyelamat itu dilakukan oleh sepasukan anggota dari Balai Bomba dan Penyelamat Perai.
“Anggota yang lengkap dengan PPE (peralatan perlindungan diri) itu kemudian melakukan kerja-kerja menyelamat dengan menggunakan peralatan khas.
“Mangsa yang tersepit akhirnya berjaya dikeluarkan hampir 20 minit kemudian dan bernasib baik kerana tidak mengalami kecederaan,” katanya.
Tambah jurucakap tersebut, operasi kemudian ditamatkan pada pukul 1.16 petang selepas selepas keadaan berjaya dikawal sepenuhnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Habis ‘melayang’ dipukul ribut
Oleh AHMAD SHAHERMAN SHAMSURI

12 Julai 2021, 5:16 pm
PETALING JAYA – “Tidak semua orang mampu harunginya”. Itulah antara luahan orang ramai apabila melihat ujian menimpa seorang penjaja jalanan apabila gerainya hampir diterbangkan ribut.
Lebih menyedihkan, semua barangan jualan lelaki juga bertaburan di atas jalan raya ketika hujan lebat membadai tapak perniagaannya.
Kejadian menyayat hati itu telah dikongsi oleh seorang pengguna laman Facebook yang dikenali sebagai Aiymanamirul._1 apabila memuat naik klip video berkenaan di laman sosial.
Bagaimanapun, tidak dinyatakan lokasi kejadian itu berlaku.
Klip video berdurasi 11 saat itu nyata menyentuh hati orang ramai dan mereka berdoa agar penjaja terbabit dilipat gandakan rezeki selepas ini.
Pada masa sama, orang ramai turut berkongsi kisah suka duka sebagai seorang penjaja tepi jalan yang terpaksa berdepan dengan pelbagai cabaran dan rintangan.

“Teringat dulu, masa meniaga hari ribut, habis tutup bekas niaga lauk-lauk mak aku masuk longkang dengan khemah lagi nk melayang, kenangan semua tu,” kata Aishah Fiah-amar.
Turut berkongsi kisah sama adalah seorang lagi pengguna Facebook yang dikenali sebagai Maq Mieey.
“Itulah nasib “kami” peniaga jalanan, mungkin sesetengah orang nampak kami senang niaga untung banyak, tapi realiti dan hakikatnya hanya yang pernah laluinya sahaja yang dapat rasa,” katanya.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Terkedu, kecewa angka Covid-19 melonjak lebih 11,000 kes
13 Julai 2021, 10:35 pm
PETALING JAYA – Perkara yang dibimbangi orang ramai iaitu peningkatan ketara kes Covid-19 daripada empat angka kepada lima angka dalam tempoh seminggu ini akhirnya menjadi kenyataan.
Hari ini sahaja, sebanyak 11,079 kes harian dicatatkan dengan menunjukkan kes tertinggi di Selangor iaitu sebanyak 5,263 kes.
Terkedu dan tidak tak mampu berkata apa-apa lagi, penyanyi Naim Daniel menyuarakan kekesalan, bahkan kecewa masih banyak sektor perkilangan yang menjadi punca peningkatan kes dibenarkan beroperasi.
“Sekarang saya masih dalam misi nak hantar barang keperluan kepada yang memerlukan. Tapi berhenti sekejap, sebab rasa sangat-sangat terkejut dan tak tahu nak rasa macam mana.
“Lebih 11,000 kes hari ini. Kita semua sedia maklum perkara yang patut dilakukan ke atas sektor-sektor tertentu yang perlu ditutup, dikekang dan disekat untuk sementara waktu. Tapi keputusannya masih mengecewakan seluruh rakyat Malaysia.
“Khasnya video ini untuk anda semua terutama kepada pentaksub dan penzalim. Jika anda berasakan ini sesuatu yang baik dan beri keselesaaan, itu maknanya anda pembunuh dan pembuli pekerja barisan hadapan. Celikkan mata dan hati. Maaf, ini sudah melampau,” ujarnya dalam nada suara yang bergetar menerusi sebuah video dalam Instagramnya petang tadi.

Naim sebelum ini cukup lantang bersuara isu kepincangan berkaitan politik dan kepimpinan negara yang disifatkan gagal dalam mengawal penularan Covid-19.
Perkara sama turut diluahkan pelakon Fendy Bakry yang menyifatkan segala pengorbanan rakyat yang mengikut arahan berkurung dan menjaga prosedur operasi standard (SOP) selama ini seolah-olah hanya sia-sia.
“Bila dikatakan #kerajaangagal, ya mereka menafikan yang mereka masih belum gagal. Tapi hari demi hari dengan sistem ‘lockdown’, kes semakin naik.
“Kita sebagai rakyat memberi kepercayaan kepada pihak kerjaan untuk melakukan sesuatu supaya sedikit sebanyak kes dapat dikurangkan. Tapi apa yang diharapkan, hanya habuk yang dapat,” luahnya.
Pelakon drama Perempuan Tanpa Dosa itu juga turut meluahkan rasa sayu melihat pengorbanan petugas barisan hadapan yang bertungkus-lumus menyelamatkan nyawa manusia setiap hari.
“Dekat stadium saja dah 4,000 orang beratur sampai keletihan ‘frontliner’ kita. Bergelimpangan mereka tidur. Penambahan katil di tempat-tempat parkir kereta.
“Tak mustahil ada juga ‘frontliner’ yang letak jawatan. Pak menteri, orang lain pun ada juga anak isteri dan keluarga. Jangan terlalu pentingkan diri. Andai Agong boleh ambil alih kan bagus. Rakyat terus ke Agong, untuk masa sekarang,” ujarnya. – K! ONLINE


Gencatan politik buat sementara waktu – TMJ
Oleh MOHD SHARKAWI LONDING

13 Julai 2021, 9:17 pm
JOHOR BAHRU – Tunku Mahkota Johor, Tunku Ismail Sultan Ibrahim menzahirkan kata nasihat kepada semua ahli politik khususnya di negeri Johor supaya memberi keutamaan terhadap krisis kesihatan dan ekonomi yang kini berada di tahap yang amat membimbangkan.
Tunku Ismail berkata, ahli politik harus mengenepikan perbezaan politik dan perlukan melakukan gencatan politik buat sementara waktu.
“Saya ingin memberi pandangan dan nasihat yang ikhlas kepada semua ahli politik di Johor ataupun mana-mana.
“Anda harus memberikan keutamaan kepada krisis kesihatan dan krisis ekonomi yang kini berada di tahap yang amat membimbangkan, sekarang bukan masa untuk berpolitik,” titah baginda dalam satu kenyataan yang dimuat naik dalam laman Facebook miliknya, hari ini.
Tunku Ismail turut bertitah agar semua ahli politik memberi tumpuan kepada melaksanakan tanggungjawab yang telah diamanahkan dan cuba sedaya boleh untuk memerangi pandemik ini.
“Ketepikan segala perbezaan politik, lakukan genjatan politik buat sementara ini dan berikan tumpuan sepenuhnya kepada rakyat.

“Ini adalah masa untuk berkhidmat dan membantu rakyat,” tegas baginda.
Semalam, Ahli Dewan Undangan Negeri (ADUN) Permas, Datuk Che Zakaria Mohd. Salleh dilaporkan berkata, empat ADUN Parti Pribumi Bersatu Malaysia (Bersatu) Johor sedia menarik sokongan terhadap kerajaan Perikatan Nasional (PN) Johor jika UMNO masih mendesak untuk menukar kerajaan di peringkat Persekutuan.
Jika situasi tersebut berlaku, kerajaan PN Johor dijangka tumbang kerana ketika ini, Menteri Besar, Datuk Ir. Hasni Mohammad mempunyai 29 kerusi Dewan Undangan Negeri (DUN) manakala Pakatan Harapan (PH) 27 kerusi.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


DKN 2021-2025 strategi tangani ancaman Covid-19
Oleh NOR IDAYU BOSRO

13 Julai 2021, 7:54 pm
PUTRAJAYA – Dasar Keselamatan Negara (DKN)  disemak semula dan mengguna pakai versi baharu 2021-2025 sebagai mengambil kira ancaman Covid-19 dan strategi untuk menanganinya.
Perdana Menteri, Tan Sri Muhyiddin Yassin berkata, DKN yang diwujudkan kali pertama pada 2017 diperbaharui bagi memastikan strategi-strateginya sejajar dengan bentuk ancaman semasa.
“Penularan pandemik Covid-19 pada skala global bermula Mac tahun lalu turut memberi ancaman yang berbeza kepada negara dan MKN khususnya.
“Oleh yang demikian, DKN versi baharu 2021-2025 mengambil kira ancaman Covid-19 dan strategi untuk menanganinya,” katanya ketika berucap sempena sambutan jubli emas Majlis Keselamatan Negara (MKN) secara maya hari ini.
Muhyiddin yang juga Pengerusi MKN berkata,  pendekatan baharu yang diperkenalkan MKN turut merangkumi konsep Keselamatan Menyeluruh atau Comprehensive Security (COMSEC) iaitu suatu doktrin baharu bagi menggantikan konsep Pertahanan Menyeluruh (HanRuh).
Jelas beliau, konsep tersebut menggabungkan elemen keselamatan dalam negeri, pertahanan, ketenteraman awam, politik, ekonomi, sosial, kesihatan awam dan alam sekitar.

Bagi melaksanakan konsep itu, menurutnya, seluruh jentera keselamatan negara di semua peringkat pentadbiran dan seluruh rakyat negara ini perlu menggembleng tenaga dan usaha  menggalas tanggungjawab tersebut. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Jackie Chan mahu sertai Parti Komunis China
Oleh KOSMO!

13 Julai 2021, 8:00 pm
BEIJING – Legenda filem aksi popular, Jackie Chan menyuarakan hasrat untuk menyertai Parti Komunis China sebagai membuktikan sokongannya kepada Beijing, lapor agensi berita Kyodo News semalam.
Sejak 2013, pelakon dari Hong Kong itu berkhidmat sebagai ahli Persidangan Perundingan Politik Rakyat China iaitu badan yang memberikan maklum balas dan nasihat berkaitan isu utama.
“Saya dapat melihat kehebatan yang ditunjukkan oleh parti pemerintah.
“Mereka mengatakan bahawa mereka akan mengotakan apa yang dijanjikan dalam masa kurang dari 100 tahun, namun sebaliknya hanya mengambil masa beberapa puluh tahun.
“Saya ingin menjadi ahli parti (Parti Komunis China),” katanya seperti yang dipetik akhbar Global Times.
Jackie mendedahkan hasratnya dalam satu sesi simposium minggu lalu yang mengumpulkan penerbit-penerbit filem China untuk mendengar  pendapat mereka tentang ucapan Presiden Xi Jinping ketika sambutan ulang tahun ke-100 Parti Komunis China pada 1 Julai lepas.

“Ucapan Jackie menggambarkan pemahaman lebih objektif dan rasional dalam kalangan golongan elit Hong Kong terhadap parti pimpinan Jinping,” kata beberapa pakar. – AGENSI


Korban rusuhan di Afrika Selatan meningkat 45 orang
Oleh KOSMO!

13 Julai 2021, 9:40 pm
JOHANNESBURG – Kedai-kedai  di dua wilayah Afrika Selatan digeledah untuk hari kelima berturut-turut hari ini, beberapa jam selepas Presiden Cyril Ramaphosa mengerahkan askar  dalam usaha menghentikan rusuhan yang telah meragut 45 nyawa.
Ketua menteri wilayah Gauteng yang merangkumi bandar raya Johannesburg, David Makhura berkata, 10 mayat ditemui lewat semalam di sebuah pusat beli-belah yang dijarah di Soweto, pinggir Johannesburg.
“Polis mendapati seramai 10 orang mati semasa insiden rusuhan di Soweto.
“Angka kematian di Gauteng berjumlah 19 orang,” kata Makhura kepada wartawan.
Terdahulu, Ketua Menteri KwaZulu-Natal, Sihle Zikalala berkata,  26 orang mati di wilayah tersebut.
“Mereka terbunuh akibat rempuhan semasa kumpulan penunjuk perasaan merusuh,” kata Zikalala, tanpa mendedahkan lokasi tertentu.

Rakaman televisyen menunjukkan berpuluh-puluh wanita dengan sebilangan mereka memakai gaun tidur,  lelaki serta kanak-kanak  berjalan masuk ke kedai sejuk beku di Soweto dan keluar membawa kotak-kotak berisi daging.
Seorang pengawal keselamatan hanya mampu memandang tindakan mereka.
Polis muncul tiga jam kemudian dan mula melepaskan tembakan peluru getah.
Sekurang-kurangnya 757 orang telah ditangkap, kata Menteri Polis,  Bheki Cele pada sidang akhbar sambil menambah, kebanyakan tangkapan dibuat di Johannesburg.
Rusuhan itu meletus pada Jumaat lalu selepas bekas Presiden Afrika Selatan, Jacob Zuma menyerah diri untuk menjalani hukuman penjara 15 bulan kerana mengganggu siasatan rasuah yang mencemarkan reputasinya. – AFP


Kes Covid-19 dijangka bertambah dua minggu lagi
Oleh SITI A'ISYAH SUKAIMI

13 Julai 2021, 8:09 pm
PUTRAJAYA – Kementerian Kesihatan (KKM) menjangkakan kes harian Covid-19 akan terus bertambah dalam tempoh seminggu hingga dua minggu lagi sebelum ia kembali stabil.
Ketua Pengarah Kesihatan, Tan Sri Dr. Noor Hisham Abdullah berkata, jangkitan varian Delta yang disifatkan dominan boleh berlaku dalam masa singkat menerusi bawaan udara.
“Salah satu faktor peningkatan ini ialah varian dan kita dimaklumkan, Delta menjadi varian dominan. Sebelum ini ialah Beta yang telah merebak seluruh negara dan setiap negeri dikesan ada Beta varian tetapi Delta varian ini merebak dengan cepat.
“Kalau 100 orang dijangkiti, ia boleh menjangkiti 800 orang dalam masa singkat. Kita lihat jangkitan ikut udara dan dalam masa singkat, ia boleh menjangkiti. Jadi perlu ambil tindakan bagi mengelak jangkitan,” katanya dalam sidang akhbar secara maya hari ini.
Ditanya mengenai peningkatan kes harian tersebut, Noor Hisham berkata, ujian saringan Covid-19 telah ditingkatkan di kawasan Perintah Kawalan Pergerakan Diperketatkan (PKPD) di Selangor, Kuala Lumpur dan Negeri Sembilan.
“Majikan juga misalnya turut menjalankan ujian saringan terhadap pekerja mereka selain kita tingkatkan ujian saringan bersasar melibatkan komuniti. Ini menyumbang kepada peningkatan kes di Selangor, Kuala Lumpur dan Negeri Sembilan.

“Bagi pekerja yang disahkan positif, sebanyak 85 peratus adalah tahap satu dan dua (tahap satu sahaja 53 peratus), manakala 15 peratus berkemungkinan tahap tiga, empat dan lima (tahap lima sahaja 10 peratus),” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Berikanlah petunjuk jika Islam agama peganganku – Adam Corrie
Oleh KOSMO!

13 Julai 2021, 11:28 pm
PETALING JAYA – Tanggal 13 Julai sentiasa terpahat dalam ingatan Adam Corrie Lee Abdullah sebagai detik manis dalam hidupnya sebagai titik tolak penghijrahannya memeluk agama Islam, 14 tahun lalu.
Dedah lelaki berbangsa Tionghua itu, dia nekad memeluk Islam selepas mendapat petunjuk menerusi mimpi sebaik terjaga daripada tidur ketika azan Subuh sedang berkumandang.
“Saya masih ingat lagi pada waktu pagi sekitar pukul pukul 3 hingga 4 pagi, 13 Julai 2007 iaitu 14 tahun lalu, yang ketika itu saya belum kembali pada fitrah (menganut Islam). Tapi saya nekad inginkan kehidupan yang lebih baik.
“Saya berdoa meminta pada Allah; Ya Allah, sekiranya agama Islam adalah pegangan agama aku hingga mati, berikanlah aku petunjuk.” katanya.
Aktor yang terkenal dengan watak antagonis itu memperingati peristiwa mendapat hidayah, genap 14 tahun lalu menerusi satu hantaran Facebook miliknya bertepatan tarikh 13 Julai, semalam.
Sebelum memeluk Islam, Adam difahamkan pernah mendedahkan bahawa dahulu dia seorang atheis iaitu individu yang tidak mempercayai kewujudan Tuhan.

Menurut Adam Corrie lagi, selepas mendapat petunjuk dalam mimpi itu, pada hari sama dia terus pergi ke Pejabat Pertubuhan Kebajikan Islam (Perkim) untuk proses memeluk Islam.
“Paginya, saya terus pergi ke Perkim untuk mengucapkan dua kalimah syahadah di hadapan Ustaz Amran Abdullah pada usia saya 39 tahun.
“Alhamdulillah. Allah telah berikan taufik dan hidayah kepada hamba-Nya yang mencari kebenaran dalam hidup ini.
“Semoga Allah terus kekalkan iman dan istiqamah dalam Islam kepada diri saya dan kita semua,” katanya yang kini mencecah usia 52 tahun.
Perkongsian bintang KL Gengster itu meraih pelbagai komen syahdu daripada pengikut laman sosialnya yang rata-rata terkesan dengan kisah penghijrahannya.
Ada yang berpendapat perubahan kehidupan dilaluinya memberi 1001 makna, sekali gus dirasakan wajar untuk dijadikan contoh kepada insan lain.
Ramai turut memuji bintang KL Gangster itu yang tampak ganas dan kasar dalam naskhah lakonan, namun hakikatnya, keperibadian Adam Lee sangat berbeza terutama selepas berhijrah.
Selain KL Gangster 1 dan 2, Adam Lee sudah membintangi lebih daripada 30 filem termasuk Spinning Gasing, Pontianak Harum Sundal Malam serta Evolusi KL Drift 2.
Menyingkap kerjaya lalu, sebagai kareografer tarian profesional, khidmatnya turut digunakan dalam program realiti nyanyian terbitan Astro, Akademi Fantasia bagi musim kedua dan keempat.
Aktif dalam misi keagamaan dan kerja amal, pada tahun 2017 Adam dipilih sebagai Tokoh Saudara Kita peringkat Selangor bersempena sambutan Maal Hijrah 1439.
Dari segi kehidupan peribadi pula, rumahtangga yang dibina dengan Fazema Mohd Fuad pada 2008 dikurniakan seorang cahaya mata, Adam Fateh Lee. – K! ONLINE


76 kes varian baharu dikesan
Oleh SITI A'ISYAH SUKAIMI

13 Julai 2021, 8:54 pm
PUTRAJAYA – Sebanyak 76 lagi kes varian baharu virus SARS-CoV-2 dikesan bermula 2 Julai lalu hingga hari ini.
Ia melibatkan 75 kes Variant of Concern (VOC) manakala satu kes Variant of Interest (VOI).
Ketua Pengarah Kesihatan, Tan Sri Dr. Noor Hisham Abdullah berkata, 75 kes VOC tersebut terdiri daripada 48 kes varian Beta (B.1.351) dan 27 kes varian Delta (B.1.617.2) manakala, satu kes VOI pula adalah varian Theta (P.3).
“Ini menjadikan jumlah kumulatif kes yang dijangkiti oleh virus SARS-CoV-2 yang dikategorikan sebagai VOC dan VOI adalah sebanyak 293 kes. Daripada jumlah itu, sebanyak 273 kes adalah VOC manakala 20 kes adalah VOI.
“Secara keseluruhan sehingga kini, terdapat sebanyak 195 kes varian Beta, 67 kes varian Delta dan 11 kes varian Alpha bagi VOC, manakala terdapat 13 kes varian Theta, empat kes varian Kappa dan tiga kes varian Eta bagi VOI,” katanya pada sidang akhbar di sini hari ini.
Berdasarkan lampiran kes varian baharu yang dilaporkan itu, 76 kes tersebut melibatkan Sarawak (39 kes), Pahang (lapan kes), Melaka dan Selangor (masing-masing enam kes) serta Labuan dan Terengganu (masing-masing lima kes).

Selebihnya, Johor (dua kes) serta Perak, Perlis, Sabah, Pulau Pinang dan Kuala Lumpur (masing-masing satu kes). -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Syarikat pembinaan langgar SOP dikompaun RM50,000
Oleh AZAHAR HASHIM

13 Julai 2021, 8:34 pm
KULIM – Polis mengeluarkan kompaun berjumlah RM50,000 ke atas sebuah syarikat pembinaan selepas didapati melanggar prosedur operasi standard (SOP) menerusi Op Patuh di kawasan perindustrian Padang Meha di sini hari ini.
Ketua Polis Kedah, Datuk Kamarul Zaman Mamat berkata, pemeriksaan kira-kira pukul 1 tengah hari itu mendapati lebih 200 pekerja yang kebanyakannya warga asing sedang melakukan kerja-kerja pembinaan sebuah kilang.
“Syarikat terbabit didapati mendapat kebenaran daripada Kementerian Perdagangan Antarabangsa dan Industri (MITI) untuk kerja-kerja pembinaan infrastruktur pembinaan iaitu pembinaan empangan, saliran dan pembentungan.
“Walaubagaimanapun, kita dapati syarikat itu menjalankan kerja-kerja pembinaan sebuah kilang yang tidak dibenarkan,” katanya pada sidang akhbar di sini hari ini.
Jelas beliau, syarikat tersebut juga didapati melakukan kesalahan lain antaranya gagal memastikan kehadiran pekerja 60 peratus.
“Kita dapati seramai 220 pekerja telah hadir berdasarkan rekod buku kehadiran dan syarikat juga gagal menyediakan laluan keluar masuk.

“Bahkan pekerja juga tidak melaksanakan penjarakan fizikal di tapak pembinaan tersebut,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Derita empat tahun tanpa gaji
Oleh NUR ANATI JUHARI

13 Julai 2021, 9:43 pm
ALOR SETAR – Polis berjaya menyelamatkan seorang wanita warga Indonesia yang disyaki menjadi mangsa eksploitasi dengan bekerja selama hampir empat tahun tanpa dibayar gaji dan kerja lebih masa di sini semalam.
Mangsa berusia 26 tahun dari Medan itu diselamatkan Jabatan Siasatan Jenayah (JSJ), Ibu Pejabat Polis Kontinjen (IPK) Kedah selepas mendapat maklumat awam.
Ketua Jabatan Siasatan Jenayah Kedah, Senior Asisten Komisioner S. Suresh Kumar memberitahu, dalam serbuan itu, seorang wanita tempatan ditahan bagi membantu siasatan.
“Mangsa dan tangkapan dibawa ke Ibu Pejabat Polis Daerah (IPD) Kota Setar untuk siasatan lanjut,” katanya dalam satu kenyataan di sini hari ini.
Jelas beliau, mangsa disyaki dieksploitasi dengan bekerja hampir empat tahun tanpa dibayar gaji dan kerja lebih masa dengan pasport berada dalam simpanan majikan.
“Wanita terbabit diselamatkan mengikut peruntukan di bawah Seksyen 44 Akta Antipemerdagangan Orang dan Antipemerdagangan Migran 2007 untuk diletakkan di rumah perlindungan menerusi perintah perlindungan interim,” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


67 premis gagal patuh SOP diarah tutup
Oleh NUR HUDA MUSA

13 Julai 2021, 6:50 pm
PETALING JAYA – Sebanyak 67 premis meliputi kilang, premis perniagaan dan tapak pembinaan diarahkan tutup kerana gagal mematuhi prosedur operasi standard (SOP) yang ditetapkan kerajaan, semalam.
Timbalan Perdana Menteri, Datuk Seri Ismail Sabri Yaakob berkata, penutupan itu dibuat hasil pemeriksaan ke atas 2,285 buah kilang, 16,822 premis perniagaan, 1,015 tapak pembinaan dan 456 buah asrama penempatan pekerja.
“Semalam Pasukan Task Force Operasi Pematuhan telah melaksanakan 90,214 pemeriksaan dan snap check Covid-19 di seluruh negara dengan jumlah kekuatan anggota seramai 19,245 orang.
“Ia susulan pengumuman kerajaan untuk mempertingkatkan penguatkuasaan secara menyeluruh dari segi pemeriksaan ke atas kilang-kilang dan premis-premis perniagaan kerana terlalu banyak pelanggaran arahan kerajaan dan SOP yang telah diwartakan,” katanya dalam satu kenyataan hari ini.
Dalam pada itu, Ismail Sabri berkata, Task Force Operasi Pematuhan semalam turut menahan 416 individu atas kesalah ingkar SOP.
“Daripada jumlah itu, seramai 372 individu dikompaun manakala 44 lagi direman,” jelasnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tajuddin dipecat selepas kritik keputusan parti
Oleh MOHD RASDAN AHMAD

13 Julai 2021, 6:44 pm
PETALING JAYA – Presiden UMNO, Datuk Seri Ahmad Zahid Hamidi mengumumkan pemecatan Datuk Seri Tajuddin Abdul Rahman sebagai pengarah pilihan raya parti tersebut, hari ini.
Difahamkan pemecatan tersebut dibuat selepas beberapa hari kritikannya semasa Mesyuarat Majlis Kerja Tertinggi (MKT) pada Rabu lalu.
Pengumuman pemecatan tersebut dibuat menerusi satu kenyataan oleh Ahmad Zahid dan kekosongan tersebut diganti Timbalan Presiden UMNO, Datuk Seri Mohamad Hasan yang berkuatkuasa serta-merta.
Jelas Zahid, keputusan tersebut akan memudahkan parti untuk membuat keputusan dalam pilihan raya nanti.
“Dengan kedudukan Mohamad Hasan sebagai Timbalan Pengerusi Barisan Nasional (BN), ia akan memudahkan proses membuat keputusan dalam soal persiapan pilihan raya yang melibatkan semua parti-parti komponen BN,” jelas Ahmad Zahid.
Terdahulu, Tajuddin dilaporkan mengutuk MT UMNO apabila berkata ‘ini sudah lain’ ketika bercakap pada mesyuarat secara maya minggu lalu merujuk kepada keputusan yang telah dibuat oleh MKT pada mesyuarat baru-baru ini.

Tajuddin mengatakan pendiriannya yang bersetuju dengan keputusan yang telah dibuat ketika Perhimpunan Agong UMNO (PAU) 2020 yang lalu.
Ucapan beliau itu tersebar menerusi satu audio yang tular di media sosial dan turut dikongsi bekas Setiausaha Agung BN, Tan Sri Annuar Musa dalam Twitternya, semalam. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua lelaki main badminton tidak dikompaun
Oleh MUHD AFIQ AL-HAFIZ MAT YUSOF

13 Julai 2021, 7:05 pm
SUBANG JAYA – Polis menafikan dakwaan mengeluarkan kompaun terhadap dua lelaki yang bermain badminton di hadapan rumah mereka di USJ 2 di sini semalam.
Ketua Polis Daerah Subang Jaya, Asisten Komisioner Abd. Khalid Othman berkata, pihaknya menerima aduan pada pukul 7 malam.
“Pasukan Pemantauan dan Pematuhan Ibu Pejabat Polis Daerah Subang Jaya pergi ke kawasan itu dan mendapati dua lelaki sedang bermain badminton di depan rumah mereka.
“Polis telah memberi penerangan bahawa sebarang aktiviti senaman tidak dibenarkan dalam tempoh ini,” katanya dalam satu kenyataan hari ini.
Abd Khalid berkata, mereka telah diberi nasihat agar tidak mengulangi aktiviti tersebut dan sentiasa mematuhi prosedur operasi standard Perintah Kawalan Pergerakan Diperketatkan.
“Polis juga tidak mengeluarkan sebarang bentuk kompaun kepada mereka,” jelasnya.

Terdahulu, tular tangkap layar dua lelaki didakwa dikompaun ketika bermain badminton di hadapan rumah mereka di Subang Jaya.- K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


RM100 juta penyumberluaran perkhidmatan kesihatan
13 Julai 2021, 7:31 pm
Oleh PETAH WAZZAN ISKANDAR
PUTRAJAYA – Kerajaan bersetuju untuk menambah peruntukan sebanyak RM100 juta bagi tujuan penyumberluaran perkhidmatan kesihatan di Lembah Klang.
Menteri Kesihatan, Datuk Seri Dr. Adham Baba berkata, perkara itu dilaksanakan selepas Perdana Menteri, Tan Sri Muhyiddin Yassin bersetuju memberikan peruntukan itu bagi memperkasakan keupayaan kesihatan negara.
Beliau berkata, Perdana Menteri dalam lawatannya ke Hospital Tengku Ampuan Rahimah (HTAR), Klang pagi tadi turut mengarahkan penambahan segera 151 katil di Kompleks Rawatan Ibu dan Anak (KRIBA) serta tambahan 15 ventilator bagi kegunaan hospital terbabit.
Menurutnya, antara langkah-langkah lain dalam menangani peningkatan kes Covid-19 yang mendadak di Lembah Klang adalah dengan menambah baik pengurusan pesakit di hospital iaitu menambah dua buah hospital penuh Covid-19 iaitu Hospital Sungai Buloh dan Hospital Ampang yang kini mempunyai 577 buah katil bermula 23 Jun lalu.
“Hospital lain dijadikan sebagai hospital hibrid Covid-19 kecuali Hospital Shah Alam yang dikekalkan sebagai hospital bukan Covid-19.

“Semua hospital di Lembah Klang akan ditambah kapasiti katil iaitu daripada 3,412 katil kepada 3,777 buah katil di Selangor manakala daripada 795 buah kepada 1,129 buah katil di Kuala Lumpur dan Putrajaya,” katanya dalam sidang akhbar berkaitan Pengurusan Pandemik Covid-19 di Lembah Klang secara maya hari ini. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


5,000 petugas ditambah di Lembah Klang, N. Sembilan
13 Julai 2021, 7:45 pm
Oleh PETAH WAZZAN ISKANDAR
PUTRAJAYA – Kementerian Kesihatan (KKM) akan menambah kira-kira 5,000 petugas atau sukarelawan untuk menyokong penyampaian perkhidmatan menangani pandemik Covid-19 di Lembah Klang dan Negeri Sembilan.
Menteri Kesihatan, Datuk Seri Dr. Adham Baba berkata, selain petugas tetap dan kontrak yang telah ditempatkan di Selangor, Kuala Lumpur dan Negeri Sembilan, KKM telah menambah segera 1,190 petugas kesihatan di tiga negeri itu.
“Seramai 417 petugas kesihatan dari negeri lain sudah digerakkan ke Selangor, Kuala Lumpur dan Negeri Sembilan dalam usaha membantu dan memperkasakan kesihatan awam.
“Bagi menyokong perkhidmatan sedia ada, kita juga akan menambah lebih kurang 5,000 petugas atau sukarelawan untuk Lembah Klang dan Negeri Sembilan,” katanya dalam sidang akhbar berkaitan Pengurusan Pandemik Covid-19 di Lembah Klang secara maya hari ini. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tiga lokaliti di Sabah, Pahang kena PKPD
Oleh NUR HUDA MUSA

13 Julai 2021, 6:53 pm
PETALING JAYA – Dua kawasan di Sabah dan satu di Pahang dikenakan Perintah Kawalan Pergerakan Diperketatkan (PKPD) berikutan terdapat peningkatan kes Covid-19 di kawasan terbabit.
Timbalan Perdana Menteri, Datuk Seri Ismail Sabri Yaakob berkata, kesemua kawasan itu dikenakan PKPD bermula 15 Julai ini dan dijangka tamat 28 Julai depan.
“Di Sabah, lokaliti yang terlibat ialah Projek Perumahan Rakyat (PPR) Lintas Sibuga, Sandakan dan Kampung Telaga serta Kampung Pituru, Pitas.
“Manakala di Pahang pula kawasan yang dikenakan PKPD ialah di Felda Jengka 8, Jerantut,” katanya dalam satu kenyataan di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392

Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Arab Saudi wajibkan dos ketiga buat penerima vaksin Sinopharm
Oleh KOSMO!

13 Julai 2021, 6:30 pm
AMMAN, Jordan – Kementerian Luar Negeri dan Hal Ehwal Ekspatriat di Jordan mengesahkan bahawa Riyadh bersetuju membenarkan rakyatnya yang menerima pelalian Sinopharm memasuki Arab Saudi tetapi mereka perlu memenuhi syarat khas, lapor akhbar Saudi Gazette, kelmarin.
Syarat tersebut adalah mereka perlu menerima dos penggalak atau dos ketiga membabitkan  mana-mana vaksin yang diluluskan Riyadh.
Menurut Kementerian Luar Jordan, Arab Saudi menetapkan bahawa tempoh pengambilan dos ketiga adalah 14 hari sebelum tarikh perjalanan melalui jalan darat.
Tempoh tersebut memberikan masa yang cukup kepada pelawat untuk mendapatkan sijil vaksinasi yang disahkan oleh pihak berkuasa Jordan.
Kumpulan tersebut juga perlu membuat pendaftaran melalui platform online Arab Saudi,  72 jam sebelum tarikh ketibaan dan memuat turun aplikasi Tawakkalna.
Arab Saudi telah mengemas kini sistem pendaftaran portal pengiktirafan vaksin untuk pelancong luar dan penduduk tempatan dengan memasukkan vaksin Sinopharm China dalam senarai kelulusan bersyarat.

Kerajaan Arab Saudi juga mengemas kini prosedur lawatan ke  negara itu dan mengizinkan kemasukan mereka yang menerima vaksin Sinopharm atau Sinovac buatan China, namun kumpulan terbabit memerlukan dos ketiga sama ada daripada vaksin AstraZeneca, Pfizer, Moderna, atau Johnson&Johnson. – Agensi


Umie Aida rayu sumbangan baju pesakit kanak-kanak di IJN
Oleh MOHAMMAD SHAHEMY AZMI

13 Julai 2021, 7:00 pm
PETALING JAYA – Aktres Datin Paduka Umie Aida memohon kepada orang ramai yang mempunyai pakaian kanak-kanak terpakai berusia antara dua hingga lima tahun untuk menyumbangkannya kepada pesakit kanak-kanak di wad Pediatrik Institut Jantung Negara (IJN).
Umie yang juga merupakan sukarelawan di IJN berkata, dia terpaksa meminta sumbangan daripada orang awam memandangkan terdapat pesakit yang datang dari luar Kuala Lumpur termasuk Sabah dan Sarawak memerlukan pakaian untuk dipakai di hospital.
“Sebagai sukarelawan di IJN, saya ingin memohon sekiranya ada antara jemaah (orang awam) yang mempunyai baju-baju anak-anak atau cucu berumur antara dua hingga lima tahun yang tidak digunakan (terpakai) untuk disumbangkan kepada pesakit kanak-kanak di wad Pediatrik IJN,” kata Umie.
Jelas pemilik nama sebenar Umi Khalsum Rahmad Ali itu lagi, dia tidak dapat membeli pakaian baharu untuk pesakit kanak-kanak yang memerlukannya memandangkan kedai-kedai menjual pakaian masih ditutup ekoran pelaksanaan Perintah Kawalan Pergerakan Diperketatkan (PKPD).
Jelasnya lagi, terdapat dalam kalangan keluarga kanak-kanak itu kurang berkemampuan untuk menyediakan pakaian bagi anak mereka selepas pembedahan atau ketika menerima rawatan di wad.
“Tolong hubungi saya jika anda mempunyai pakaian sesuai terutama jenis ada butang di hadapan kerana mudah dipakai oleh pesakit,” katanya.

Mereka yang ingin memberikan sumbangan boleh menghubungi nombor telefon 012-202 2158 (Norin) atau 012-203 5262 (Anita). – K! ONLINE


Terkedu anak beli permainan online RM2,600
Oleh SITI AMINAH MOHD YUSOF

13 Julai 2021, 6:25 pm
PETALING JAYA – Seorang ibu terkedu apabila mendapati anaknya membelanjakan sebanyak RM2,600 untuk membeli permainan online baru-baru ini.
Pengguna Facebook bernama Nor Liyana Abdullah berkata, dia memberikan telefon pintar miliknya kepada anaknya untuk kegunaan sesi Pengajaran dan Pembelajaran di Rumah (PdPR), namun terkejut apabila mendapati baki wang di dalam akaun simpanan cuma berbaki RM2.
“Semasa PDPR curi-curi main permainan online. Bila periksa dalam e-mel baru perasaan bil-bil pembelian permainan ini semua.
“Semak dgn bank jumlah keseluruhan pembelian RM2,600. Pening-pening. Ya Allah dugaan PDPR. Ibu bapa kena ambil tahu anak kita main permainan apa,” tulisnya dalam hantaran tersebut hari ini.
Gambar hiasan.
Ramai dalam kalangan pengguna laman tersebut menasihati ibu bapa supaya tidak menghubungkan pautan akaun bank dengan transaksi online.
“Bil Aplikasi Google Play boleh disambungkan dengan telco juga. Pengguna pelan bil pasca bayar perlu lebih berhati-hati kalau ada anak-anak yang tengah panjang akal. Pengalaman lima tahun lepas, adik bongsu darjah empat main permainan di telefon ayah kena caj hampir RM3,000,” kongsi Aiz Za.

“Sekali buka. Ini dia. Nasib baik masih boleh batalkan,” komen Muizzuddin Muhammad sambil memuat naik gambar empat transaksi pembelian permainan online berharga RM29.90 setiap satu.
“Ingatkan saya seorang saja terkena. Nasib baik tidak letak kad debit atau kredit di situ,” komen Jasrul Jasmin.
“Pernah kena kira-kira RM200 lebih. Nasib baik cepat bertindak. Minta pengembalian semula duit dari Google Play. Nasib baik dapat semula duit,” kata Arzini Mohamad. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


7 cedera nahas belon istana
Oleh KOSMO!

13 Julai 2021, 7:00 pm
MINSK, Belarus – Kekecohan berlaku di tapak sebuah festival di Belarus apabila tiga permainan belon istana kanak-kanak tercabut dari pemegang dan melayang setinggi 9 meter ke udara, lapor akhbar Mirror kelmarin.
Insiden ngeri itu mengakibatkan empat kanak-kanak dan tiga orang dewasa cedera, manakala  pasukan tentera dikejarkan ke lokasi kejadian untuk membantu mangsa..
Salah seorang saksi bernama Alesya berkata,  dia melihat seorang kanak-kanak lelaki tercampak keluar dari istana tersebut.
“Salah satu belon istana itu ‘terbang’ melintasi pengunjung dan jatuh di sebalik pagar tapak festival menyebabkan mangsa terhumban ke atas beberapa khemah.
“Sangat mengerikan apabila melihat kanak-kanak itu tercampak keluar tetapi mangsa seperti tidak mengalami kecederaan parah,” ujarnya.
Seorang lagi saksi berkata, kejadian itu berlaku sekelip mata dan berpunca daripada angin kencang yang mencabut ‘kaki’ istana yang dipacak ke tanah.

Kesemua mangsa yang cedera kini  dirawat di Hospital Daerah Tengah Shklov dan seorang kanak-kanak perempuan dihantar untuk pemeriksaan imbasan otak di Hospital Kanak-kanak Wilayah Mogilev.
Satu siasatan oleh pihak berkuasa telah dijalankan bagi menyiasat punca kejadian. – Agensi


Wanita menyelinap keluar ikut kawat besi dicari
Oleh IVAN AMIRUL

13 Julai 2021, 5:35 pm
KOTA KINABALU – Aksi seorang wanita menyelinap keluar melalui kawat besi di kawasan Perintah Kawalan Pergerakan Diperketatkan (PKPD) Bandaran Berjaya menerusi satu video tular dalam aplikasi TikTok menarik perhatian ramai sejak pagi tadi.
Dalam video berdurasi 31 saat yang dirakam pukul 8.30 malam itu memaparkan wanita berbaju putih dan berseluar jeans sanggup meniarap bagi meloloskan diri dari kawat besi berkenaan sebelum melarikan diri ke arah bangunan berhampiran.
Ekoran kejadian itu, polis giat menjalankan siasatan bagi mengesan wanita berkenaan untuk siasatan lanjut.
Selain itu, individu yang merakam aksi wanita terbabit turut berkata ‘bahaya dek (adik), bahaya kau buat begitu dek.
“PKP itu tu dek, bukan tiada bantuan. Astaghfirullahalazim,” katanya dalam rakaman video berkenaan.
Difahamkan, lelaki itu sebelum rakaman dibuat turut menjerit kepada wanita itu supaya tidak keluar daripada pagar besi berkenaan malahan bantuan bakul makanan juga sudah diedarkan untuk penghuni di kawasan berkenaan.

Sementara itu, Pesuruhjaya Polis Sabah, Datuk Hazani Ghazali ketika dihubungi menyatakan pihaknya sudah menerima laporan berhubung kejadian itu selepas rakaman berkenaan tular di media sosial.
“Polis sedang mengesan wanita terbabit dan orang ramai yang mempunyai maklumat berhubung kejadian itu supaya tampil membantu siasatan. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


125 kes kematian hari ini
Oleh SITI A'ISYAH SUKAIMI

13 Julai 2021, 5:40 pm
PUTRAJAYA – Sebanyak 125 kes kematian Covid-19 dilaporkan hari ini termasuk 17 daripadanya warga asing, menjadikan jumlah kes kematian sebanyak 6,385 kes.
Ketua Pengarah Kesihatan, Tan Sri Dr. Noor Hisham Abdullah berkata, kes baharu mencatatkan sebanyak 11,079 kes termasuk 27 kes import dengan jumlah keseluruhan kes Covid-19 sebanyak 855,949 kes.
“Jumlah kes aktif dengan kebolehjangkitan merekodkan sebanyak 96,236 kes termasuk 972 kes di Unit Rawatan Rapi (ICU) dan 456 kes memerlukan bantuan pernafasan.
“Kes sembuh mencatatkan sebanyak 5,990 kes menjadikan jumlah kes sembuh sepenuhnya daripada Covid-19 sebanyak 753,328 kes,” katanya pada sidang akhbar di sini hari ini. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392

Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kawalan sempadan dipertingkat menjelang Aidiladha
Oleh MOHD. RIFAAT ABD. HAMID

13 Julai 2021, 6:04 pm
ALOR SETAR – Polis terus meningkatkan kawalan di sepanjang sempadan Malaysia-Thailand di Bukit Kayu Hitam dekat sini hingga kawasan sempadan Perlis bagi mengelak kegiatan penyeludupan barang larangan termasuk haiwan korban menjelang Hari Raya Aidiladha.
Ketua Polis Kedah, Datuk Kamarul Zaman Mamat berkata, kawalan lebih ketat akan dilakukan di lokasi yang disyaki menjadi laluan penyeludupan termasuk lorong tikus.
Katanya, pihaknya juga akan meneliti semula aspek penugasan di kawasan tersebut bagi memastikan kawalan dilakukan dengan berkesan.
“Terdapat beberapa pagar (di kawasan sempadan) yang dipotong tetapi ia telah dibetulkan semula.
“Bagaimanapun kumpulan penyeludup ini dipercayai akan terus mencari peluang terutamanya menjelang dan semasa hari raya korban nanti,” katanya.
Beliau berkata demikian kepada pemberita selepas Majlis Penyerahan Bantuan Covid-19 Syarikat Perniagaan Peladang MADA Sdn. Bhd. (MADACorp) di Ibu Pejabat MADACorp di Menara Peladang di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki ambil empat suntikan vaksin Covid-19
Oleh KOSMO!

13 Julai 2021, 6:00 pm
SYDNEY, AUSTRALIA – Seorang lelaki di Sydney, Australia mengambil empat dos suntikan vaksin bagi memastikan dirinya mendapat perlindungan maksimum daripada pandemik Covid-19,  lapor portal berita MailOnline semalam.
Tom Lees, 34, menerima dua dos lengkap vaksin AstraZeneca dan Pfizer meskipun tidak bekerja dalam barisan hadapan di negara itu.
Menurut syarat yang ditetapkan setakat ini, vaksin Pfizer hanya diberikan kepada rakyat Australia berumur 40 tahun dan ke atas atau pekerja sektor kritikal seperti hotel kuarantin, manakala AstraZeneca ditawarkan kepada orang awam lain.
“Jika varian Delta ingin menguji kekuatannya, ia perlu datang ke kawasan Greater Sydney.
“Ini mungkin merupakan karya seni terhebat yang pernah berlaku ketika pandemik ini. Kemenangan seorang lelaki yang bebas daripada birokrasi,” tulis Lees pada satu hantaran di Twitter yang turut memaparkan gambar sijil-sijil vaksinasinya.
Lelaki itu mula mendapatkan dos pertama AstraZeneca pada 31 Mac lepas dan selepas melengkapkan dos keduanya, dia mendapatkan pula suntikan dos pertama dan kedua vaksin Pfizer.

“Saya tidak memotong giliran dan saya tidak mencuri sebarang vaksin.
“Sebaliknya saya beratur dalam barisan untuk mencuba nasib bagi  mendapatkan suntikan vaksin.
“Apa yang perlu dilakukan adalah memberi perhatian kepada lokasi-lokasi pusat vaksinasi atau klinik-klinik perubatan am, pergi ke sana dan minta untuk divaksin,” katanya.
Kajian untuk menguji keberkesanan vaksin berganda masih di peringkat awal.
Kajian Universiti Oxford mengenai campuran satu dos vaksin AstraZeneca dan satu dos vaksin Pfizer menunjukkan keputusan memberangsangkan. – AGENSI


7 pekerja dijangkiti dua varian serentak di Thailand
Oleh KOSMO!

13 Julai 2021, 5:30 pm
BANGKOK –  Sebanyak tujuh pekerja di sebuah tapak pembinaan di Thailand disyaki dijangkiti dua varian Covid-19 secara serentak,, demikian menurut kenyataan Kementerian Kesihatan Awam.
Ujian saringan  di  tapak pembinaan di Bangkok itu menunjukkan mereka dijangkiti oleh varian Alpha dan Delta yang masing-masing pertama kali dijumpai di England dan India, lapor akhbar Bangkok Post semalam.
Ketua Jabatan Sains Perubatan Thailand, Dr. Supakit Sirilak mengumumkan hal tersebut semasa taklimat harian kementerian.
Meskipun dijangkiti dua varian serentak, kesemua pesakit dilaporkan stabil dan tidak mengalami gejala membimbangkan.
Tambah beliau, jangkitan dua varian serentak tidak bermaksud gejala pesakit akan menjadi lebih serius berbanding mereka yang mendapat varian tunggal.
“Bagaimanapun, kemunculan lebih banyak kes seperti ini boleh menyebabkan situasi hibrid (kacukan) dan akhirnya akan membawa kepada kewujudan varian baharu.

“Itu adalah perkara yang ingin kita elakkan,” tegas Supakit.
Seramai 1,737 pekerja menjadi ujian saringan Covid-19 di tapak pembinaan berkenaan, manakala 1,327 disahkan positif.
Dalam kalangan mereka yang positif, sejumlah  23.3 peratus dijangkiti  varian Alpha dan 73.7% varian  Delta. – Agensi


Azar Azmi dipuji, tolong Zarina Zainuddin tukar tayar kereta
13 Julai 2021, 5:40 pm
PETALING JAYA – Sikap terpuji pelakon Azar Azmi yang membantu menukar tayar kenderaan Zarina Zainuddin di tepi jalan menuai pujian ramai peminat dalam Instagram.
Tindakan pelakon drama Derita Untuk Bahagia itu menukar sendiri tayar kenderaan milik Zarina yang pancit dikagumi ramai kerana tidak semua wanita pandai melakukan kerja berat seperti itu.
Perkara tersebut dikongsikan Zarina menerusi sebuah video memaparkan pelakon itu sedang menukar sebiji tayar belakang kenderaannya ketika dia dalam perjalanan ke Pusat Pemberian Vaksin (PPV) untuk membawa anak-anaknya menerima suntikan vaksin.
“Heroin drama #DeritaUntukBahagia. Baiknya hati dia. Dia cakap tak apa, kakak pergi selesaikan urusan suntikan vaksin untuk anak-anak.
“Saya uruskan kereta kakak. Dia buat sendiri. Terima kasih banyak @azarazmi. Nak bayar, katanya tak payah. Dia minta pulut kuning saja. Okey nanti kakak hantar,” tulisnya pada ruangan kapsyen.
Meninjau ruangan komen, tindakan Azar menerima banyak komen positif yang memujinya berhati mulia kerana ringan tulang menolong orang lain yang dilanda kesusahan.

Termasuk pelakon Jasmin Hamid yang berseloroh mengaitkan kejadian tersebut dengan kisah yang berlaku dalam drama Derita Untuk Bahagia antara Mak Yam (Zarina) dan Alisha (Azar).
“Akhirnya budak yang kau buang tu yang tolong kau Yam oi,” tulis Jasmin
Tidak kurang juga yang memuji kehandalannya menukar tayar kenderaan, kemahiran yang jarang dikuasai oleh kaum wanita.
“Wow, pertama kali lihat perempuan cabut tayar pancit dan gantikan dengan yang baharu. Tabik!” tulis seorang netizen. – K! ONLINE


Rakyat marah, kecewa kes melonjak 11,079
Oleh SITI AMINAH MOHD YUSOF

13 Julai 2021, 5:46 pm
PETALING JAYA – Ramai rakyat menyuarakan rasa kecewa dan marah dengan peningkatan kes Covid-19 yang mencatatkan angka tertinggi sebanyak 11,079 jangkitan baharu, hari ini.
Tinjauan Kosmo! terhadap pelbagai saluran media sosial mendapati kesabaran rakyat kian menipis dengan kebanyakan mereka bagai hilang kepercayaan untuk melihat situasi akan berubah menjadi lebih baik dalam masa terdekat.
Kebanyakan pengguna media sosial turut menyifatkan usaha memerangi Covid-19 seperti Pelaksanaan Perintah Kawalan Pergerakan (PKP) seolah-olah tidak menunjukkan hasil yang memuaskan.
“Tidak payahlah PKP lagi. Kalau sudah asyik naik begini bagilah yang bekerja sendiri boleh bekerja. Tuan rumah sudah mahu halau keluar. Sewa, kereta perlu dibayar. Mati keras kalau terus begini,” luah Kay Nurhakim.
“Tanam benih mangga tetapi hendak hasil epal. Memang tidak masuk akal. Sudah tahu tindakan sekarang tiada hasil. Gunalah cara lain. Kluster tempat kerja meningkat. Tindakan sama saja,” komen Azi Usman Darmawi.
“Penat duduk berkurung Perintah Kawalan Pergerakan Diperketatkan (PKPD) pun macam tiada apa-apa berubah. Sepatutnya awal-awal lagi buatlah seperti PKP 1.0 dulu. Tutup semua panggil Angkatan Tentera Malaysia berkawal biar semua orang takut,” kata Nur Faizah Mfj.

“Sudah tidak boleh buat apa-apa lagi. Maaf saya cakap, kita sudah terlambat. Jika dari dulu semua sektor tutup tidaklah seksa kita seperti sekarang,” luah Apis Peace.
“Kita masih belum gagal ya. Cuma kemenangan saja tertangguh. Tidak sampai-sampai lagi dari dulu kemenangan. ‘Lockdown’ dan PKPD nampaknya berkesan untuk memberi tekanan perasaan kepada rakyat yang duduk terkurung dalam rumah,” sindir Saiful Ceball.
“Tidak pernah komen sebelum ini. Pendam saja dalam hati. Adakah masa mengumumkan angka ini rasa seperti umum dapat dividen? Petanda apakah ini? Jangan ego. Jangan rasa hebat. Tolonglah buat sesuatu,” keluh Norliana Amin
Ada juga yang mendakwa lokasi pemberian suntikan vaksin yang agak jauh dari kediaman dikhuatiri menjadi punca merebaknya jangkitan Covid-19. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sultan Selangor ulang gesaan tambah vaksin
Oleh MOHD YUNUS YAKKUB

13 Julai 2021, 6:00 pm
SHAH ALAM – Sultan Selangor, Sultan Sharafuddin Idris Shah mengulangi gesaan kepada pihak bertanggungjawab dalam pengagihan vaksin di seluruh negara supaya menambah jumlah pemberian vaksin dengan kadar segera di Selangor.
Baginda bertitah, ini agar nisbah peratusan selari dengan jumlah populasi dan jumlah kadar jangkitan wabak di negeri ini.
“Memandangkan terdapat banyak kilang dan perindustrian di Selangor, maka pemberian vaksin kepada pekerja-pekerja kilang harus disegerakan.
“Ini sebagai usaha memutuskan rantaian jangkitan Covid-19 dan mencapai imuniti kelompok,” titahnya menerusi laman Facebook rasmi, Selangor Royal Office hari ini.
Pada 8 Jun lalu, Sultan Sharafuddin pernah bertitah berharap Jawatankuasa Khas Jaminan Akses Bekalan Vaksin (JKJAV) mempercepatkan dan menambah bilangan dos vaksin untuk rakyat negeri Selangor.
Dalam pada itu, Sultan Sharafuddin turut menasihatkan seluruh umat Islam agar menyambut Hari Raya Aidiladha secara sederhana di kediaman masing-masing dan tidak pulang ke kampung atau keluar dari daerah masing-masing.

Baginda bertitah tidak mahu jangkitan Covid-19 terus merebak sebagaimana yang berlaku semasa Hari Raya Aidilfitri yang lalu.
“Tambahan pula, kes ‘sporadik’ Covid-19 kini semakin tinggi dalam komuniti.
“Beta meminta sekalian rakyat agar berkorban kerana keadaan wabak Covid-19 masih meruncing, dengan jumlah kes baharu di Selangor yang melebihi 4,000 kes sehari dan jumlah kematian keseluruhan yang kini mencecah 2,063 orang,” titah baginda.
Terdahulu, Sultan Sharafuddin berkenan menerima menghadap Timbalan Mufti Selangor yang baharu, Prof. Madya Dr. Miszairi Sitiris di Istana Bukit Kayangan, di sini hari ini.  -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tok Mat dilantik Pengarah Pilihan Raya UMNO
Oleh ZULKIFLI MANZOR

13 Julai 2021, 6:17 pm
PETALING JAYA – Timbalan Presiden UMNO, Datuk Seri Mohamad Hasan dilantik sebagai Pengarah Pilihan Raya UMNO berkuatkuasa serta merta.
Mohamad yang juga bekas Menteri Besar Negeri Sembilan menggantikan Datuk Seri Tajuddin Abdul Rahman yang menyandang jawatan itu sebelum ini.
Presiden UMNO, Datuk Seri Ahmad Zahid Hamidi berkata, Mohamad ketika ini menjalankan tugas sebagai Pengerusi “War Room” Barisan Nasional (BN) dan UMNO.
“Saya amanahkan (Mohamad) sebagai Pengarah Pilihan Raya UMNO Malaysia berkuatkuasa serta merta.
“Penstrukturan semula Jabatan Pilihan Raya UMNO ini bagi memperkukuhkan organisasi di setiap peringkat parti dan akar umbi,” katanya dalam satu kenyataan akhbar hari ini.
Ahmad Zahid berkata, kedudukan Mohamad Hasan sebagai Timbalan Pengerusi BN akan memudahkan proses membuat keputusan dalam soal persiapan pilihan raya yang melibatkan semua parti-parti komponen BN.

Kata beliau, UMNO merakam penghargaan dan terima kasih kepada Tajuddin yang sebelum ini menggalas amanah sebagai Pengarah Pilihan Raya UMNO. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


20,000 pokok hutan ganti musang king
Oleh ABDUL RASHID ABDUL RAHMAN

13 Julai 2021, 5:52 pm
RAUB – Jabatan Perhutanan Negeri Pahang (JPNP) akan menanam kira-kira 20,000 pokok hutan bagi menggantikan kira-kira 15,000 pokok durian musang king yang telah dimusnahkan di Hutan Simpan Kekal (HSK) Batu Talam, di sini.
Penolong Pengarah Pejabat Pembangunan Hutan Pahang Barat, JPNP, Wan Ghazali Wan Ali berkata, kerja menanam pokok hutan giat dilakukan dengan kira-kira 2,000 pokok hutan seperti meranti, merawan, balau dan keruing telah ditanam sehingga kini.
“Kita akan berusaha secepat mungkin untuk selesaikan kerja menanam pokok hutan di kawasan terbabit bagi mengelak kejadian hakisan dan pencemaran sumber air.
“Hutan Simpan Batu Talam merupakan kawasan tadahan air yang telah diwartakan pada 2002, sekiranya pencemaran berlaku akan menjejaskan sumber air kepada penduduk di daerah ini,”katanya di sini, hari ini.
Kira-kira 15,000 pokok durian musang king yang ditanam di tanah seluas 101 hektar di HSK Batu Talam dimusnahkan dalam tempoh sembilan hari Operasi Pamah bermula 3 Julai lalu.
Menurut Wan Ghazali, dengan penglibatan lebih 100 kakitangan JPNP pihaknya menyasarkan kira-kira 5,000 pokok durian musang king dapat ditanam dalam tempoh seminggu.

Jelasnya anak pokok hutan ditanam diambil daripada Pejabat Pembangunan Hutan Pahang Barat Rotan Tunggal di sini dan dari beberapa Pejabat Hutan Daerah. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pembersih udara mampu bunuh virus Covid-19 ganti pelitup muka
Oleh KOSMO!

13 Julai 2021, 5:00 pm
TALLINN, ESTONIA – Sebuah syarikat dari Estonia menghasilkan alat pembersih udara yang boleh dipakai pada leher dan berupaya membunuh  pelbagai jenis kuman virus termasuk virus Covid-19, lapor akhbar Metro UK semalam.
Alat dinamakan Respiray itu perlu dipakai pada bahagian leher seperti kolar baju. Ia bertindak menapis udara yang disedut oleh pemakai dan menyingkirkan sehingga 99 peratus virus serta bakteria.
Peranti menggunakan kuasa bateri itu bertindak membawa masuk udara  tidak ditapis menerusi dua ‘modul pembasmi kuman’ membabitkan  sinaran ultraungu (UV) sebelum membebaskan semula udara bersih kepada pemakainya.
Alat itu dipercayai mampu menggantikan peranan pelitup muka sekali gus memberi peluang kepada pemakai untuk bebas menunjukkan ekspresi wajah mereka secara normal.
Selain itu, Respiray mempunyai tiga kelajuan kipas untuk keadaan persekitaran yang berbeza.
Kelajuan kipas terendah boleh membersihkan udara pada kadar 25 liter (l) seminit, manakala kipas paling laju boleh membersihkan sehingga 55 l seminit.

Menurut Ketua Pegawai Operasi Respiray, Robert Arus, pandemik Covid-19 telah menjadi pencetus kepada penghasilan alat tersebut. Menurut Arus, syarikatnya berusaha untuk mengawal penularan virus Covid-19 dan virus lain yang membahayakan sistem pernafasan.
“Kami mencipta banyak prototaip, dan pada Ogos tahun lepas, kami berjaya menghasilkan versi prototaip yang paling bagus.
“Daripada keputusan ujian yang dijalankan, kami terkejut kerana hasilnya adalah di luar jangkaan. Jadi, kami sedar bahawa kami telah menemui sesuatu yang besar,” katanya.
Tambah Arus, Respiray merupakan syarikat pertama menghasilkan pembersih udara yang boleh dipakai serta menggunakan teknologi UV-C untuk membasmi virus atau bakteria di udara tanpa menutup wajah pemakai.
“Ia bukan sekadar satu alternatif kepada pelitup muka, malah ia merupakan pembersih udara peribadi untuk kehidupan selepas Covid-19,” ujarnya.
Pembersih udara Respiray dijual pada harga €279 (RM1,387) dan mempunyai berat 980 gram. – AGENSI


Pelajar kolej didakwa laku amang seksual, rompak
Oleh MOHD AZLI ADLAN

13 Julai 2021, 5:15 pm
KUALA TERENGGANU – Seorang pelajar kolej dihadapkan ke Mahkamah Sesyen di sini hari ini atas tiga pertuduhan melakukan amang seksual terhadap seorang kanak-kanak dan remaja perempuan serta merompak mereka, pada awal bulan ini.
Tertuduh, Ahmad Zuldanial Zulkifli, 22, membuat pengakuan tidak bersalah selepas pertuduhan dibacakan di hadapan Hakim Nooriah Osman.
Berdasarkan pertuduhan pertama dan kedua, dia didakwa melakukan amang seksual fizikal terhadap seorang kanak-kanak perempuan berusia 12 tahun dan remaja perempuan 16 tahun di jalan belakang sebuah kawasan perumahan di daerah ini pada pukul 11.30 malam, 4 Julai lalu.
Ahmad Zuldanial didakwa mengikut Seksyen 14(a) Akta Kesalahan-Kesalahan Terhadap Kanak-Kanak 2017 yang memperuntukkan hukuman penjara maksimum 20 tahun dan boleh dikenakan sebatan jika sabit kesalahan.
Bagi pertuduhan ketiga pula, tertuduh didakwa merompak serangkai anak kunci motosikal Honda EX5 daripada kedua-dua mangsa di lokasi, tarikh dan masa sama.
Dia didakwa mengikut Seksyen 392 Kanun Keseksaan yang memperuntukkan hukuman penjara maksimum 14 tahun dan denda atau sebatan jika sabit kesalahan.

Hakim Nooriah membenarkan tertuduh dibebaskan dengan wang jaminan RM14,000 dan seorang penjamin serta menetapkan sebutan kes pada 16 Ogos depan.
Pendakwaan dikendalikan Timbalan Pendakwa Raya, Nik Rabi’atul ‘Adawiah Soupy manakala tertuduh pula tidak diwakili peguam. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


19 didakwa anggotai ‘Geng Sakai’
Oleh NORLIZAH ABAS

13 Julai 2021, 4:50 pm
KUALA LUMPUR – Seorang lelaki yang dipercayai ketua kumpulan ‘Geng Sakai’ merupakan antara 19 individu yang didakwa di Mahkamah Sesyen di sini hari ini atas tuduhan menganggotai kumpulan jenayah terancang.
Rosli Sahak yang dikenali sebagai Sakai bersama 18 yang lain berusia 18 hingga 47 tahun menyatakan faham di hadapan Hakim M. M. Edwin Paramjothy.
Mereka ialah Mohamad Faisal Mohamad Sharif, A. Ravindran, A. Uthayakumar, S. Sathiaseelan, T. Kumar, A. Kumaresan, N. Tanasilan, Thirumal Raj, M. Darshan, A. Dineswaran, S. Mohanraj dan R.
Nantha Kumar.
Tertuduh lain, S. Gobinath, M. Ravishankar, M. Thinesh, N. Tannish, S. Sagadevan dan G. Sivanamtham.
Bagaimanapun, tiada pengakuan direkodkan daripada kesemua tertuduh dalam prosiding tersebut.
Pengakuan akan direkodkan di Mahkamah Tinggi kerana tuduhan melibatkan kes keselamatan di bawah Akta Kesalahan Keselamatan (Langkah-Langkah Khas) 2012 (SOSMA), bukan di bawah bidang kuasa Mahkamah Sesyen.

Pertuduhan menyatakan mereka didakwa menjadi ahli kumpulan jenayah terancang ‘Geng Sakai’ di Flat Seri Selangor di sini pada Januari 2015 dan bulan lalu.
Mereka didakwa mengikut Seksyen 130V(1) Kanun Keseksaan yang memperuntukkan hukuman penjara sehingga 20 tahun.
Pendakwaan dikendalikan oleh Timbalan-Timbalan Pendakwa Raya Mohd. Farhan Aliff Ahmad, Nur Ainaa Ridzwan, Maryam Jamielah Manaff dan Rajdeep Singh Bhupinder Singh.
17 tertuduh diwakili peguam bela Datuk Geethan Ram Vincent, Revin Kumar, T. Harpal Singh, Jay Moy Wei Jiun, Wan Zaleha Abdul Wahab, P. Taneswaran serta K. Komagan manakala dua lagi tertuduh tidak diwakili peguam.
Sebelum itu, barisan peguam bela memohon anak-anak guam dibebaskan dengan jaminan walaupun mereka ditahan di bawah SOSMA. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Urusniaga tempahan JPJ Terengganu kutip RM1.031 juta
Oleh MOHD AZLI ADLAN

13 Julai 2021, 4:40 pm
KUALA TERENGGANU – Jabatan Pengangkutan Jalan (JPJ) Terengganu memperolehi RM1.031 juta daripada transaksi tanpa tunai dalam tempoh 11 hari bermula 1 Julai lalu.
Pengarah JPJ Terengganu, Zulkarnain Yasin berkata, kesemua hasil itu dikutip menerusi urusniaga tempahan online di pejabat dan kiosk agensi tersebut di seluruh negeri ini.
“Kesemua hasil RM1.031 juta berkenaan meliputi hasil kutipan di kaunter sebanyak RM665,333 manakala RM366,614 pula hasil di kiosk.
“Ia didapati daripada transaksi pembaharuan Lesen Kenderaan Motor (LKM), pembayaran saman, memperbaharui cukai jalan kenderaan perdagangan, lesen vokasional (PSV/GDL), tukar hak milik dan lain-lain urusan yang tidak dapat dilakukan secara online,” katanya di sini hari ini.
Terdahulu beliau ditemui ketika memantau cawngan JPJ di Pusat Transformasi Bandar (UTC) Terengganu di sini.
Zulkarnain memberitahu, sepanjang tempoh Perintah Kawalan Pergerakan (PKP) Penuh, sebarang urusan di pejabat dan kaunter JPJ di seluruh negeri ini dilakukan secara janji temu berjadual. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Enam PATI ditahan bersama syabu
Oleh IVAN AMIRUL

13 Julai 2021, 5:25 pm
KOTA KINABALU – Enam pendatang asing tanpa izin (PATI) ditahan Pasukan Gerakan Am (PGA) Briged Sabah dalam serbuan ke atas sebuah rumah tidak bernombor di Ladang Terap, Mamahat, Beluran, dekat sini semalam.
Dalam serbuan kira-kira pukul 3.30 petang itu, operasi melalui Pegawai Pemerintah Batalion (BN) 20, PGA, Asisten Komisioner Mohamed Rafiq Mohamed Mustafa turut merampas dadah jenis syabu.
Komander Briged Sabah PGA , Senior Asisten Komisioner Mohd Abduh Ismail berkata, hasil risikan dan maklumat mendapati rumah berkenaan didiami oleh sekumpulan PATI.
“Kita berjaya menahan enam lelaki berusia 16 tahun sehingga 60 tahun tanpa dokumen pengenalan diri yang sah.
“Pemeriksaan lanjut menemukan satu beg silang berisi tiga balutan plastik ketulan hablur dipercayai dadah jenis syabu, namun tiada yang mengaku sebagai pemilik barangan itu.
“Bagaimanapun, hasil ujian saringan air kencing menunjukkan hanya seorang daripada PATI yang ditahan positif dadah jenis Methamphetamine,” katanya dalam kenyataan akhbar hari ini.

Sementara itu, menerusi operasi berasingan, Bn 14 PGA Tawau turut menahan seorang lelaki disyaki pengedar dadah yang berusia 43 tahun selepas dilihat dalam keadaan mencurigakan di Simpang 3, Kampung Apas.
“Hasil pemeriksaan, kita menemui sembilan paket plastik berisi dadah jenis syabu seberat 6.62 gram yang dianggarkan bernilai RM810 daripada suspek,” ujarnya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Mahu cari kerja, wang RM48,879 pula dikebas
Oleh MUHAMMAD ZIKRI

13 Julai 2021, 4:33 pm
PONTIAN – Seorang lelaki berputih mata apabila wang simpanannya berjumlah RM48,879 melayang dalam sekelip mata setelah terpedaya dengan tawaran sebagai ejen e-dagang yang tidak wujud.
Ketua Polis Daerah Pontian, Superintendan Mohamad Shofee Tayib berkata, lelaki berusia 26 tahun pada mulanya tertarik dengan iklan pekerjaan yang dikeluarkan di laman sosial Facebook.
Katanya, mangsa telah diminta untuk membuat pendaftaran melalui pautan yang diberikan suspek sebelum perlu memasukan wang tunai RM40,000 ke dalam akaun bank suspek bagi tujuan tersebut.
“Tergoda dengan komisen yang tinggi antara 10 peratus hingga 30 peratus menyebabkan mangsa memasukan wang tunai secara berperingkat ke dalam dua akaun bank suspek yang berbeza sehingga berjumlah kira-kira RM48,879.
“Merasa dirinya telah tertipu, mangsa telah membuat satu laporan polis di Bahagian Siasatan Jenayah Komersial, Ibu Pejabat Daerah (IPD) Pontian, semalam,” katanya dalam satu kenyataan di sini hari ini.
Mohammad Shofee, kes disiasat dibawah Seksyen 420 Kanun Keseksaan yang memperuntukkan hukuman penjara selama tempoh tidak kurang satu tahun dan tidak lebih dari 10 tahun selain sebatan dan denda. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Uqasha buat hal lagi, edit gambar tak ingat dunia
Oleh MOHD. HAIKAL ISA

13 Julai 2021, 5:14 pm
PETALING JAYA – Pelakon jelita, Uqasha Senrose sekali lagi kantoi akibat suntingan keterlaluan pada sekeping gambar untuk kelihatan lebih ‘montok’ yang dimuat naik dalam Instagramnya baru-baru ini.
Kali ini, pemilik nama lengkap Nik Zaris Uqasha Nik Sen itu menyunting gambarnya bersama tunang yang juga pelakon, Kamal Adli.
Gambar tersebut memperlihatkan Uqasha menyunting bahagian pinggulnya secara keterlaluan sehingga garis dinding di belakangnya bengkang-bengkok.
Biarpun untaian foto bersama tunangnya itu disifatkan tahap ‘diebetes’ (terlalu manis), ramai juga yang memang sudah mengerti kerenah pelakon drama rantaian, Rindu Awak Separuh Nyawa itu yang memang jenis tidak ambil ‘port’ seandainya dikecam gemar menyunting gambar.
“Akak kalau tak pandai edit boleh PM saya. Saya bantu akak confirm clean bukti,” seloroh seorang netizen dalam ruangan komen.
Sebelum ini Uqasha pernah dihentam teruk gara-gara menyunting gambar secara keterlaluan hingga menampakkan fizikal tiang pintu dan tingkap turut sama ‘runcing’ hasil suntingannya.

Bagaimanapan, pelakon asal Kota Bahru, Kelantan itu tidak bersikap hipokrit dan mengakui, dia sememangnya bertindak menyunting gambar tersebut.
Katanya, dia menyunting secara keterlaluan kerana segelintir netizen suka melabelkan dirinya sebagai gemuk. – K! ONLINE


Saya pun jenis pilih vaksin, tapi beragaklah – Che Ta
Oleh SAIRUL ZAMRI MISRANI

13 Julai 2021, 4:39 pm
PETALING JAYA – Pelakon terkenal Rozita Che Wan mengakui dia juga merupakan individu yang memilih jenis vaksin namun menyifatkan dirinya tidak boleh mementingkan diri terhadap apa jua jenis vaksin yang bakal diterimanya kelak.
Rozita atau lebih dikenali sebagai Che Ta ketika dihubungi Kosmo! Juga menegaskan, adalah menjadi hak setiap individu untuk memilih jenis vaksin yang terbaik namun biarlah secara berpada-pada dan kena dengan situasi.
“Macam saya sendiri jujur saya katakan memang seorang yang penakut dan jenis memilih vaksin. Takut pada mulanya nak ambil vaksin secara sembarangan. Masakan tidak kan, benda (vaksin) itu nak masuk ke dalam badan kita pastilah kita risau.
“Tapi bukankah bermaksud saya memilih vaksin dan tolak mentah-mentah vaksin yang. Tidak sama sekali. Kalau dapat apa jenis vaksin sekali pun saya okey dan terima. Tapi siapa tak nak Pfizer kan. Dalam hal ini kita ikhtiar dan sama-sama bantu kerajaan,” katanya.
Che Ta atau nama sebenarnya Rozita Abu Bakar walau bagaimanapun memberitahu hingga kini dia dan anak-anak masih belum mendapat sebarang janji temu untuk vaksinasi melainkan suaminya yang juga pelakon, Zain Saidin.
“Suami (Zain) seorang saja yang dah dapat tarikh janji temu. Hari ini (semalam), dia dah dapat vaksin jenis Sinovac. Dia pun jenis tak kisah apapun jenis vaksin yang diterima.

“Lagipun sebagai rakyat, jadi tanggungjawab kita semua untuk sama-sama berganding bahu dan melandaikan kes Covid-19 yang semakin memeningkan ketika ini,” ujarnya.
Terdahulu, pelakon drama Kak Marr itu memuat naik hantaran berhubung kerisauannya terhadap Pusat Pemberian Vaksin (PPV) Ideal Convention Centre (IDCC) yang diarahkan tutup susulan terdapat kes positif Covid-19 dalam kalangan petugas.
Menerusi hantaran yang dimuat naik dalam Instagramnya, Che Ta mengakui berasa seperti sudah tidak selamat setelah mengetahui perkara tersebut.
“Betui-betui qasa tak selamat dah ni! (Betul-betul rasa tak selamat dah ni),” tulisnya menggunakan loghat Kedah.
Menjengah ruangan komerata-rata pengikut dilihat memberikan pelbagai pendapat dan kebanyakan daripada mereka turut melahirkan rasa gusar seperti yang dialami pelakon drama Kak Marr itu.
Hari ini, Badan Bertindak Imunisasi Covid-19 (CITF)  bertindak menutup Pusat Pemberian Vaksin (PPV) Ideal Convention Centre (IDCC) Shah Alam ekoran penularan kes positif C0vid-19.
Untuk rekod, seramai 204 petugas PPV IDCC disahkan positif Covid-19 dan perkara tersebut dikenal pasti berpunca daripada ujian saringan beramai-ramai dilakukan terhadap kesemua 453 petugas di situ.
Orang ramai yang hadir untuk vaksinasi di IDCC Shah Alam pada 9, 10, 11 dan 12 Julai diminta melaksana kawalan kendiri selama 10 hari. – K! ONLINE


Lapan pekebun durian beri keterangan kepada SPRM
Oleh ABDUL RASHID ABDUL RAHMAN

13 Julai 2021, 5:10 pm
RAUB – Seramai lapan pekebun durian telah memberi keterangan kepada Suruhanjaya Pencegahan Rasuah Malaysia (SPRM) hari ini berhubung isu penanaman durian di Hutan Simpan Kekal (HSK) Batu Talam di sini.
Ahli Dewan Undangan Negeri (ADUN) Tras, Chow Yu Hui berkata, kesemua pekebun hadir di pejabat SPRM Raub bagi memberikan keterangan bermula pukul 10 pagi hingga 4 petang ini.
“Kesemua pekebun terbabit memberikan kerjasama penuh dan memberikan keterangan dalam suasana yang baik.
“Tiada pekebun yang ditahan pihak SPRM setakat ini dan semua berjalan dengan baik,” katanya di sini, hari ini.
Beliau memberitahu, dalam isu ini kesemua pekebun terbabit turut diwakili peguam yang dilantik dalam berhadapan dengan isu berkenaan.
Kira-kira 15,000 pokok durian musang king yang ditanam di kawasan HSK Batu Talam dimusnahkan dalam masa sembilan hari Operasi Pamah sejak 3 Julai lalu.

Pada masa ini Jabatan Perhutanan Negeri Pahang telah memulakan aktiviti menanam pokok hutan yang dianggarkan berjumlah 20,000 pokok bagi menggantikan durian musang king. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bapa Ebit Lew meninggal dunia
Oleh AHMAD SHAHERMAN SHAMSURI

13 Julai 2021, 4:46 pm
PETALING JAYA – Bapa kepada pendakwah bebas, Ustaz Ebit Lew, Ibrahim Lew meninggal dunia sebentar tadi.
Menerusi hantaran di laman Facebook, Ebit berkata, jenazah bapanya masih berada di Hospital Gleneagles dan akan di bawa ke Masjid Bandar Baru Ampang untuk dimandi dan dikafankan.
Ebit berkata, jenazah bapanya itu akan di bawa ke Muadzam Shah, Pahang untuk dikebumikan di sana.
“Innalillahi wa inna ilaihi rajiun. Bapak saya yang tercinta baru sahaja meninggal dunia, ya Allah beratnya rasa ujian ini, i love you bapak.
“Bapak pergi dulu, nanti ebit sampai yer. Ya Allah ampunilah bapak, sayangilah beliau, rahmatilah beliau,hadiahkan syurga Firdaus untuk beliau.
“Ya Allah temukanlah bapak dengan mak dekat sana, letakkanlah mereka bersama. Ya Allah,inilah ayahku yang sangat baik, terima kasih pinjamkan dirinya untukku,” katanya pada hantaran di Facebook sebentar tadi.

Pada masa sama, Ebit meminta orang ramai berdoa kepada jenazah bapanya dan menyedekahkan Al-Fatihah buat arwah.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Payudara membesar selepas terima suntikan vaksin Pfizer
Oleh KOSMO!

13 Julai 2021, 3:47 pm
OSLO, Norway – Seorang remaja perempuan dari Norway menjadi tular di media sosial apabila mendedahkan suntikan vaksin memberi kesan sampingan luar biasa buatnya, lapor Sputnik News, semalam.
Gadis bernama Emma,17, itu berkata, selepas mendapat suntikan vaksin Pfizer beberapa minggu lalu, payudaranya membesar dan saiz pakaian dalamnya berubah dengan ketara.
“Saiz payudara saya kini menjadi tumpuan apabila memuat naik video di laman TikTok. Ramai kenalan yang menegur perubahan ini.
“Apabila saya membuat carian online, rupanya ramai wanita di Amerika Syarikat (AS) yang turut mendapat kesan sampingan pembesaran payudara seperti saya,” katanya.
Seorang pakar kesihatan memberitahu stesen penyiaran Norway, NRK bahawa kesan sampingan itu mungkin berkaitan dengan kelenjar yang membengkak selepas mendapat suntikan vaksin dan ia bukan satu simptom yang membimbangkan.
“Kami telah melihat beberapa kes di mana kelenjar payudara wanita sedikit membengkak selepas disuntik vaksin,” kata Ketua Doktor di Pusat Diagnostik Payudara Nordland Hospital.

Backmann berkata, penerima vaksin yang mengalami kesan sampingan itu boleh menjalani imbasan mamogram selepas empat minggu menerima suntikan jika berasa risau dengan keadaan tersebut. – Agensi


11,079 kes hari ini, rekod tertinggi
Oleh SITI A'ISYAH SUKAIMI

13 Julai 2021, 4:03 pm
PUTRAJAYA – Angka kes harian hari ini melonjak kepada 11,079 kes sekali gus tertinggi dilaporkan sejak pandemik Covid-19 melanda negara, menjadikan jumlah kes keseluruhan sebanyak 855,949 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor mencatatkan angka melebihi 5,000 dengan 5,263 kes, diikuti oleh Kuala Lumpur sebanyak 1,521 kes dan Negeri Sembilan sebanyak 1,033 kes.
“Kedah pula (497 kes), Sarawak (472 kes), Johor (406 kes), Perak (329 kes), Melaka (323 kes), Pahang (321 kes), Sabah (239 kes), Pulau Pinang (234 kes), dan Kelantan (211 kes).
“Selebihnya, Terengganu (93 kes), Putrajaya (77 kes), Labuan (60 kes) serta tiada jangkitan baharu direkodkan di Perlis,” menurut ciapan Twitter beliau di sini hari ini. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392

Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Orang ramai dinasihatkan pergi ke CAC terdekat
Oleh NUR HUDA MUSA

13 Julai 2021, 4:05 pm
PETALING JAYA – Ketua Pengarah Kesihatan, Tan Sri Dr. Noor Hisham Abdullah menasihatkan penduduk di Selangor supaya memilih lokasi Pusat Penilaian Covid-19 (CAC) terdekat bagi mengelak kesesakan di Stadium Melawati Shah Alam.
Noor Hisham melalui Twitternya berkata, terdapat 12 lagi CAC yang dibuka di negeri itu iaitu masing-masing satu di daerah Klang dan Hulu Selangor serta 10 lagi di Gombak.
Berdasarkan infografik yang dikongsi, CAC daerah Klang terletak di Dewan Sukan Klang (Dewan Sri Andalas), manakala di Hulu Selangor pula terletak di Klinik Desa Ulu Yam Lama.
Sementara di daerah Gombak pula, orang ramai boleh mengunjungi CAC yang terletak di Klinik Kesihatan (KK) Kuang; KK Batu 8, KK AU2, KK Hulu Kelang, KK Taman Ehsan, KK Batu Arang, KK Sungai Buloh, KK Selayang Baru, KK Rawang dan KK Gombak Setia. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392

Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bantuan Prihatin Maik sudah bantu 50,000 penerima
Oleh ROSLIZA MOHAMED

13 Julai 2021, 3:42 pm
KOTA BHARU – Majlis Agama dan Adat Istiadat Melayu Kelantan (Maik) sudah mengagihkan bantuan sebanyak RM40 juta kepada 50,000 penerima yang terkesan akibat penularan Covid-19 menerusi Bantuan Prihatin Maik sejak tahun lalu.
Bantuan itu termasuk peruntukan tabung wang Baitulmal, pemotongan gaji kakitangan Maik, aktiviti pelaburan, orang perseorangan dan sumbangan daripada kerajaan pusat.
Ketua Pegawai Pembangunan Maik, Mohd. Azman Ghazali berkata, sejumlah sumbangan itu melibatkan lima fasa dalam usaha untuk membantu golongan terkesan menerusi Bantuan Prihatin Maik.
“Dengan sumbangan berkenaan, ia dapat meringankan golongan tersebut yang memerlukan selepas terkesan akibat penularan jangkitan Covid-19 lebih setahun lalu.
“Semua mereka yang layak itu akan diberikan pelbagai bantuan melibatkan lima fasa bermula tahun lepas,” katanya. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Budak enam tahun maut diseret lembu
Oleh MUHAMMAD AYMAN GHAFFA

13 Julai 2021, 3:54 pm
JELI – Seorang kanak-kanak maut selepas diseret seekor lembu yang dipelihara bapanya dalam kejadian di Kampung Rahmat di sini semalam.
Dalam kejadian pada pukul 6.40 petang itu, mangsa yang berusia enam tahun disahkan meninggal dunia sewaktu tiba di Hospital Jeli akibat kecederaan pada bahagian kepala dan badan.
Ketua Polis Daerah Jeli, Deputi Superintendan Ahmad Arifin berkata, siasatan awal mendapati, bapanya yang berusia 29 tahun telah membawa mangsa ke kawasan rumput di Kampung Rahmat untuk membawa pulang lembu ke rumah petang semalam.
Katanya, bapa mangsa telah melepaskan ikatan tali lembu, namun tali tersebut dipercayai telah terbelit pada bahagian kaki mangsa.
“Lelaki itu cuba membuka ikatan tali tersebut, namun lembu tersebut terkejut sebelum bertindak melarikan diri.
“Insiden itu menyebabkan lembu berkenaan telah mengheret mangsa sejauh kira-kira 50 meter,” katanya ketika dihubungi pemberita hari ini. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


PKD Klang sahkan mesej tular
Oleh MOHD YUNUS YAKKUB

13 Julai 2021, 3:47 pm
KLANG – Pejabat Kesihatan Daerah (PKD) Klang mengesahkan mesej-mesej yang tular dalam mendapatkan maklumat kontak rapat adalah daripada pihaknya.
PKD Klang dalam kenyataan di laman rasmi Facebooknya, penggunaan sistem pesanan ringkas (SMS) dan mesej melalui aplikasi WhatsApp itu adalah susulan peningkatan jumlah kes positif Covid-19.
Katanya, menerusi mesej itu adalah bagi mendapatkan maklumat kontak rapat selain menghubungi pesakit secara terus melalui telefon pejabat dan persendirian.
“Kami juga ingin memaklumkan bahawa SMS yang dihantar dari nombor 03-33239481
adalah mesej yang sahih daripada PKD Klang,” tegasnya.
PKD Klang turut menegaskan bagi mengurangkan kerisauan dan penipuan, pihaknya hanya menggunakan pautan https://tiny.cc/pengesanankontak bagi mendapatkan maklumat bagi pengurusan kontak rapat. -K!ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kontraktor pembinaan degil diarah tutup operasi
Oleh KHAIRULMIZAN YAHYA

13 Julai 2021, 3:35 pm
PEKAN – Walaupun sudah diberi notis penutupan operasi sebulan lalu, kontraktok pembinaan sebuah kilang di Paloh Hinai di sini tetap berdegil sehingga terpaksa diberikan notis penutupan kali kedua.
Tindakan itu diambil Lembaga Pembangunan Industri Pembinaan Malaysia (CIDB) Pahang selepas menyerbu tapak pembinaan kilang terbabit bersama lima agensi lain, hari ini.
Pengurus CIDB Pahang, Shahril Mohd Poad berkata, pihaknya telah mengeluarkan notis penutupan operasi pembinaan kilang berkenaan pada 13 Jun lalu kerana tiada kelulusan daripada Kementerian Perdagangan Antarabangsa dan Industri (MITI).
“Namun pemantauan mendapati, kerja pembinaan kilang ini tetap berjalan dan kita terpaksa melaksanakan operasi bersepadu hari ini,”katanya di sini, hari ini. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392

Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Makin ramai jadi gelandangan
Oleh KOSMO!

13 Julai 2021, 3:38 pm
Oleh LIYANA RAMLI
IPOH – Lebih ramai dikesan menjadi gelandangan di bandar ini sejak Perintah Kawalan Pengerakan (PKP) 3.0 kerana kehilangan pekerjaan atau punca pendapatan berkurangan.
Majoritinya adalah kelompok yang menerima gaji harian dan tiada punca pendapatan apabila tidak boleh bekerja.
Pengerusi Jawatankuasa Pembangunan Wanita, Keluarga dan Kebajikan Masyarakat  Perak, Datuk Dr. Wan Norashikin Wan Noordin berkata, walaupun bilangannya masih rendah tetapi langkah-langkah sewajarnya sentiasa diambil bagi memastikan mereka tidak terpinggir.
“Ada sesetengah menyewa bilik atau rumah tetapi kerana tidak dapat membayar sewa, mereka terpaksa menjadi gelandangan.
“Ini antara kelompok yang kita selamatkan dan ditempatkan di Pusat Penempatan Gelandangan (PPG) Sementara di bandar ini,” ujarnya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Juruterbang 18 tahun catat rekod kelilingi dunia secara solo
Oleh KOSMO!

13 Julai 2021, 4:00 pm
AMSTERDAM, BELANDA – Seorang remaja berjaya memecahkan Guinness World Records apabila menjadi juruterbang termuda mengelilingi dunia secara solo selama 44 hari merangkumi jarak penerbangan sejauh 40,234 kilometer (km), lapor portal berita MailOnline hari ini.
Travis Ludlow,18, tiba di Belanda awal pagi ini (waktu tempatan) selepas memulakan penerbangannya di negara itu pada 29 Mei lepas.
Remaja berasal dari Buckinghamshire, England itu terbang selama lapan jam dalam hari-hari pengembaraannya. Dia mengemudi pesawat ringan jenis Cessna 172 N5010.
Ada masanya, Ludlow terbang sejauh 1,609 km sehari tanpa berhenti.
Pengembaraan dalam memecahkan rekod dunia  itu menyaksikan dia berhenti di 13 negara iaitu Belanda, Poland, Rusia, Amerika Syarikat , Kanada, Greenland, Iceland, Britain, Ireland, Sepanyol, Maghribi, Perancis dan Belgium.
Bagi memecahkan rekod dunia kategori tersebut, Ludlow perlu melakukan penerbangan sejauh  sekurang-kurangnya 39,461 km. Dia melepasi  jarak tersebut apabila  tiba di Gibraltar, Sepanyol selepas berlepas dari Donegal, Ireland.

“Mendarat di Gibraltar adalah satu impian yang menjadi kenyataan kerana saya sering berhasrat untuk pergi ke situ.
“Lebih mengujakan adalah ia berlaku pada hari  sama saya mencapai jarak keseluruhan penerbangan sejauh 40,189 km, iaitu 114 km melebihi ukur lilit Bumi pada garisan Khatulistiwa,” katanya.
Disebabkan pesawat yang diterbangkannya hanya mempunyai keupayaan maksimum untuk terbang pada ketinggian 4,877 meter (m), ia memberi kelebihan kepada Ludlow untuk menikmati pemandangan indah di sepanjang perjalannya.
Bukan itu sahaja, remaja itu juga perlu bergelut dengan cuaca buruk termasuk ribut, salji dan olakan udara di kawasan pergunungan yang boleh menyebabkan pesawatnya terhempas dalam masa hanya beberapa saat.
“Ia agak memenatkan. Selepas beberapa minggu terbang keseorangan, saya mula dibelenggu rasa sunyi serta rindu kepada keluarga dan rakan-rakan,” ujarnya.
Rekod sebelum ini dipegang oleh seorang remaja yang juga berumur 18 tahun dari negeri Louisiana, AS pada tahun 2018. – AGENSI


Nora Danish relaks saja suntik Sinovac, netizen puji
Oleh MOHAMMAD SHAHEMY AZMI

13 Julai 2021, 3:35 pm
PETALING JAYA – Keterbukaan dan sikap tidak selektif pelakon jelita Nora Danish dalam soal penerimaan vaksin dipuji ramai peminat.
Menerusi hantaran yang dimuat naik dalam Instagramnya, Nora berkongsi perkhabaran bahawa dia selamat menerima suntikan dos pertama vaksin Sinovac di Pusat Pemberian Vaksin (PPV) Universiti UCSI semalam.
Menjengah dalam ruangan komen, rata-rata pengikutnya membanjiri ruangan komen dengan pujian pelakon itu kerana tidak memilih jenis vaksin yang diberikan kepadanya walaupun berstatus artis terkenal dan menantu kepada orang kenamaan (VIP).
“Alhamdulillah tidak memilih vaksin. Tenang sahaja ambil vaksin Sinovac,” komen salah seorang pengguna Instagram.
“Tak ada pun merungut nak vaksin jenis Pfitzer,” kata seorang lagi pengikutnya.
Dalam satu hantaran menerusi InstaStory miliknya, pelakon yang mula mencipta nama menerusi drama Puteri itu memberitahu bahawa dia tidak mengalami sebarang kesan sampingan selepas menerima suntikan vaksin dos pertama.

“Selepas disuntik, alhamdulillah tidak ada sebarang kesan sampingan. Tangan pun tidak lenguh. Rasa lebih bertenaga dan rajin,” katanya.
Sekadar info, pada Ahad lalu, penyanyi dan juga pengacara, Ifa Raziah telah dikecam netizen selepas bertindak membatalkan temu janji vaksin selepas mendapat tahu dia akan menerima vaksin jenis Sinovac dan bukannya Pfitzer.
Ujar Ifa, dia bukan sengaja mahu berbuat demikian, namun tindakan tersebut diambil memandangkan vaksin jenis Pfizer sahaja dirasakan sesuai untuk diri dan penyakit yang dihidapinya. -K! ONLINE


Kes Neelofa, PU Riz ditangguh
Oleh NOR SHAFAWATI YUP

14 Julai 2021, 8:28 pm
SEREMBAN – Sebutan semula kes pendakwaan selebriti popular Noor Neelofa Mohd. Noor dan suaminya atas pertuduhan gagal mematuhi prosedur operasi standard (SOP) sepanjang Perintah Kawalan Pergerakan Bersyarat (PKPB) di sebuah kedai karpet di Nilai ditangguhkan sekali lagi pada 12 Ogos depan.
Peguam, Haresh Mahadevan yang mewakili pasangan Noor Neelofa dan Muhammad Haris Mohd. Ismail berkata, kes itu sepatutnya disebut semula esok (15 Julai 21) tetapi ditangguhkan sekali lagi oleh pihak mahkamah disebabkan Perintah Kawalan Pergerakan Diperketatkan (PKPD) di Seremban.
“Mahkamah telah menangguhkan tarikh pengurusan kes ini (sebutan semula kes Neelofa dan suami) pada 12 Ogos depan atas alasan PKPD masih dikuatkuasa di Seremban,” katanya ketika dihubungi Kosmo! di sini hari ini.
Sebelum ini, Kosmo! melaporkan pasangan selebriti itu mengaku tidak bersalah melanggar SOP PKPB ketika didakwa di Mahkamah Majistret Seremban pada 20 Mei lalu.
Kesalahan itu didakwa dilakukan mereka ketika berada di sebuah premis menjual karpet di Nilai 3 di sini pada 2 Mei lalu.
Noor Neelofa kemudian dikenakan jaminan sebanyak RM5,000 oleh mahkamah atas pertuduhan gagal membuat imbasan aplikasi MySejahtera untuk ‘check in’ atau menulis secara manual.

Muhammad Haris pula dikenakan jaminan sebanyak RM10,000 atas dua pertuduhan iaitu gagal membuat imbasan aplikasi MySejahtera untuk ‘check in’ atau menulis secara manual dan tidak memakai pelitup muka di tempat awam.
Kedua-dua mereka dituduh di bawah Peraturan 19, Peratutan-Peraturan Pencegahan dan Pengawalan Penyakit Berjangkit (Langkah-langkah Di Dalam Kawasan Tempatan Jangkitan) (Kawalan Pergerakan Bersyarat) (No 4) (Pindaan) (No 12) 2021.
Pada 4 Mei lalu, Neelofa dan Muhammad Haris dipanggil ke Ibu Pejabat Polis Daerah (IPD) Nilai bagi memberi keterangan selama empat jam berkaitan penularan gambar dan video mereka berada di sebuah premis menjual permaidani di Pusat Perniagaan Nilai 3 pada 2 Mei 2021. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bekas pengawal keselamatan, rakan sejenayah kekal digantung
Oleh NORLIZAH ABAS

14 Julai 2021, 9:46 pm
PUTRAJAYA – Mahkamah Persekutuan di sini hari ini mengekalkan hukuman mati terhadap dua lelaki termasuk seorang bekas pengawal keselamatan atas kesalahan melakukan rompakan wang tunai RM1.2 juta dan menembak mati seorang pengawal keselamatan lain, sembilan tahun lalu.
Panel tiga hakim diketuai oleh Ketua Hakim Negara, Tun Tengku Maimun Tuan Mat yang bersidang bersama Hakim Datuk Seri Mohd. Zawawi Salleh dan Datuk Haminder Sing Dhaliwal sebulat suara menolak rayuan akhir kedua-duanya.
Mereka ialah Mohd. Hafizuddin Zainal Abidin, 34, (bekas pengawal keselamatan) dan Cheah Cheong Tatt, 32.
Timbalan Pendakwa Raya Aslinda Ahad mewakili pihak pendakwaan manakala peguam Hisyam Teh Poh Teik mewakili perayu-perayu.
Pada 29 Disember 2016, Mahkamah Tinggi Taiping, Perak menjatuhkan hukuman gantung sampai mati terhadap kedua-duanya selepas berpuas hati pihak pendakwaan mempunyai bukti kukuh terhadap kesalahan yang dilakukan.
Mereka didapati bersalah melakukan kesalahan itu di hadapan pasaraya Giant, Jalan Tekah, Aulong, di antara 2 petang hingga 3.25 petang pada 18 September 2012.

Semasa kejadian, Mohd. Hafizuddin bertugas sebagai pengawal keselamatan syarikat Safeguards G4S Sdn. Bhd., didapati melakukan kesalahan berjadual iaitu merompak wang tunai berjumlah RM1.2 juta milik majikannya dan melepaskan tembakan sehingga menyebabkan kematian rakan setugas Hasnul Hafis Saad, 28.
Kejadian berlaku ketika Mohd Hafizuddin dan mangsa dalam perjalanan pulang selepas memungut wang daripada mesin deposit tunai beberapa buah bank di bandar itu.
Sementara Chong Tatt didapati bersalah bertindak sebagai rakan sejenayah kepada Mohd. Hafizuddin yang mana perayu mengetahui lelaki tersebut ketika itu memiliki senjata api.
Mohd. Hafizuddin didakwa mengikut Seksyen 3 Akta Senjata Api (Penalti Lebih Berat) 1971 manakala rakan sejenayahnya didakwa mengikut Seksyen 3A akta yang sama.
Mangsa ditemukan mati di tempat duduk pemandu dengan empat kesan tembakan di perut, dada, bahu kanan dan betis kiri dalam kejadian berkenaan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bina kubur di tengah jalan raya
Oleh KOSMO!

14 Julai 2021, 9:30 pm
ANKARA – Penduduk sebuah kampung di Turki sanggup memandu mengelilingi sebuah kubur yang terletak di tengah-tengah jalan kerana enggan mengalihnya ke lokasi lain, lapor akhbar The Sun, semalam.
Kubur tersebut dipercayai mengandungi mayat lelaki alim yang ditemui penduduk tempatan beberapa tahun lalu di Sarskila, Sivas.
Menurut kepercayaan tradisional, adalah dilarang mengalih mayat orang alim ke tempat baharu maka kuburnya dibiar di lokasi asal hingga sebatang jalan dibina di situ.
Identiti individu yang telah ditanam di situ tidak dapat dipastikan namun ada satu nama tertulis pada batu nisan tersebut yang dipercayai telah dimimpikan wanita pertama yang menemuinya.
Sejak beberapa tahun lalu, pelbagai kisah legenda menyelubungi kubur itu dan beberapa orang awam juga dilaporkan berdoa di sebelahnya.
Seorang penduduk di situ, Ahmet Hark berkata terdapat sebuah rumah di situ 40 tahun lalu namun ia kemudiannya dirobohkan.

“Menurut kepercayaan kami, tidak elok mengalihkan kubur orang alim dan ia patut kekal berada di lokasi asal dan oleh sebab itu, ia kekal berada di tengah-tengah jalan,” kata Ahmed. -Agensi


Pelajar STPM terima vaksin dalam masa terdekat
Oleh NUR NAZLINA NADZARI

14 Julai 2021, 9:12 pm
KANGAR – Pelajar yang akan menduduki Sijil Tinggi Persekolahan Malaysia (STPM) dijangka menerima suntikan vaksin Covid-19 dalam masa terdekat.
Timbalan Menteri Sains Teknologi dan Inovasi, Datuk Ahmad Amzad Hashim berkata, pihaknya bagaimanapun belum mempunyai tarikh khusus berhubung perkara tersebut.
“Secara umumnya, perkara itu (suntikan vaksin pelajar menduduki peperiksaan) sememangnya sudah dalam perancangan kita untuk mereka disegerakan pemberian vaksin.
“Namun, tarikh khusus mengenai pelaksanaan suntikan tersebut masih tidak ada, tetapi ia akan dilaksanakan dalam tempoh terdekat,” katanya ketika ditemui selepas melawat Pusat Pemberian Vaksin (PPV) di Dewan 2020 di sini hari ini.
Menurutnya, calon STPM yang belum mencapai umur 18 tahun mengikut tarikh lahir akan tetap dibenarkan mengambil suntikan.
“Walaupun tarikh lahir di kad pengenalan masih belum cukup 18 tahun tetapi dari segi tahun sudah berumur 18 tahun, mereka akan menerima vaksin dengan syarat mendapat kebenaran ibu bapa,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


296 rakyat Malaysia di Arab tunai haji tahun ini
14 Julai 2021, 11:55 pm
PETALING JAYA – Kira-kira 296 rakyat Malaysia yang berada di Arab Saudi bertuah apabila dipilih menunaikan ibadah haji pada tahun ini.
Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri berkata demikian dalam Program Salam Baitullah di saluran TV1 Radio Televisyen Malaysia (RTM) sebentar tadi.
Menurutnya, Tabung Haji (TH) akan memberikan kursus kepada semua jemaah terlibat.
“TH akan memberikan kursus secara dalam talian berkaitan ibadah haji kepada semua jemaah terbabit.
“Malam esok, insya-Allah saya akan mengadakan temu bual dengan bakal haji rakyat Malaysia yang sedang berada di kota suci Mekah,” katanya.
Jelasnya lagi jumlah jemaah pada tahun ini melebihi daripada jumlah tahun lepas.

“Pada tahun lepas hanya lapan orang rakyat Malaysia di negara itu yang dapat menunaikan haji berbanding pada tahun ini seramai 296,” ujarnya.
Terdahulu, media melaporkan, kerajaan Arab Saudi menegaskan ibadah haji hanya bagi warganegara Saudi dan penduduk negara lain yang berada di negara tersebut berikutan pandemik Covid-19 yang melanda seluruh dunia. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Maut selepas dua jam terlibat nahas
Oleh NOR AINNA HAMZAH

14 Julai 2021, 9:04 pm
KUALA PILAH – Selepas dua jam bertarung nyawa, seorang penunggang motosikal akhirnya menemui ajal setelah terbabit dalam kemalangan di kilometer 21, Jalan Kuala Pilah-Tampin, di sini semalam.
Muhammad Afiq Affandi Mohd Faizal, 21, disahkan meninggal dunia ketika mendapatkan rawatan di Hospital Tuanku Ampuan Najihah (HTAN) di Kuala Pilah pada pukul 12.04 tengah malam.
Menurut Ketua Polis Daerah Kuala Pilah, Superintendan Amran Mohd Ghani, berdasarkan siasatan awal, mangsa yang menunggang motosikal jenis Yamaha Lagenda dalam perjalanan dari arah Kuala Pilah ke Air Mawang.
“Sebaik tiba di tempat kejadian, mangsa hilang kawalan dan telah terjatuh di atas jalan pada pukul 10 malam. Mangsa dikejarkan ke hospital, namun disahkan meninggal dunia susulan mengalami kecederaan parah di kepala dan badan semasa menerima rawatan di wad kecemasan hospital.
“Mayat mangsa di bawa ke bahagian Forensik HTAN bagi proses bedah siasat dan kes disiasat di bawah Seksyen 41(1) Akta Pengangkutan Jalan (APJ) 1987,” katanya. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929